text:
Il grati
Da Wikipedia, l'enciclopedia libera.
Il grati al è un imprest doprât in cusine par gratâ il formadi, il pan, lis verduris e fâlis lâ in fruçons o strissutis. Il grati al à bûs e dincj di difarentis dimensions che a distachin i fruçons o lis strissutis e lis fasin passâ sul ledrôs dal imprest. Si cjape la robe gratade intun il plat.
Il grati par solit al è fat di un metal che si clame açâl.
Une volte si costruive il grati sbusant tantis voltis une lamiere di metal cuntun claut. Il claut al deformave la lamiere e si formavin i dincj che a coventin par gratâ il formadi cuant che si lu passe parsore.


c: text/html

text:
A jerin 200 agns che di muart naturâl nol murive plui nissun: un miliart di personis, modificadis, selezionadis par varietât di gjenome, in mût di no sierâsi nissune puarte pal avignî, a vivevin in pâs intun mont aromai cuiet. La eliminazion des cjadenis gjenichis dal invecjament e la interpolazion di gjens di levan lis vevin puartadis indevant un grup di savis iluminâts, aromai muarts, che a vevin fat la lôr sielte di scuindon e cence che nissun no ju podès fermâ: nuie plui invecjament, e par compensazion sterilitât scuasi complete. Il gjenar uman si veve trasformât intune gjernazie di ibrits, ma si restave simpri zovins, o al massim madûrs: se no si veve cualchi incident, la medisine e faseve che al fos impussibil murî di malatie e il cuarp, te flôr de fuarce, si ripiave in curt di chês pocjis malatiis che si cjapave ogni tant. Cu la riduzion de popolazion e cu la distribuzion tecnologjiche belançade al bastave pôc lavôr par mantignîsi in ecuilibri cul ambient e vê dut ce che al coventave: l’incuinament al jere un cjapitul di storie passade e no jerin plui vueris. Par dâi la volte a chei pôcs che a murivin di incident, si programave une cierte cuantitât di clons ogni an.
Dut al leve indevant cence problemis. Dome tai ultins 6 mês si viodeve che si varès vût di incressi la cuote di clons gnûfs almancul dal 600%, e la proiezion al pareve che e ves di lâ sù ancjemò. Al pareve che chest cambi al fos tacât par vie di un messaç te rêt, che al jere deventât une mode di sucès straordenari:
“Tu âs provât dut, e je ore di dâ un sens ae tô vite: prove la muart!”
di Spirt Anonim
Conte cjolte de Ostarie Viere

robotstxt: allowed

filter: keep


text:
Presepi
La peraule presepi e ven fûr dal latin "Praesepe" fat di "prae"= denant e "sepe"= sierai. Tal ûs comun e indiche la ricostruzion de Nativitât e de Adorazion dai Re Magos, fate intes glesiis o intes cjasis in ocasion des fiestis nataliziis.
La rapresentazione e po jessi sei vivent che iconografiche. A vegnin riprodosûts personaçs e tradizions che si pense a figurin le situazion di chel timp.
[cambie] Tradizion taliane
La tradizion taliane dal presepi e scomence probabilmentri ai timps di Sant Francesc di Assisi, che al realizà la prime rapresentazion vivent de nativitât tal paîs di Greccio. Dome dal XV secul si scomence a fâ rapresentazions fissis tes glesiis, metint grandis statuis tal periodi natalizi; une des tradizion dal presepi plui antiche e je chê che ven fate te Basiliche di Sant Scjefin a Bologne. Dal XVII secul si scomençà ancje a pandisi tes cjasis dal popul, graziis ancje al fat che il pape tal Concili di Trent al veve lodât cheste usance.
Di notâ che une vore des ambientazions dopradis intal presepi a derivin dai vanzei apocrifs e di tradizions aromai dismenteadis.
[cambie] Ambientazions e tradizions precedentis
Al è pôc cognossût il fat che il presepi nol rapresente coretementri chel che a disin lis Sacris Scrituris. I vanzei canonics difat no dan tancj particolârs; il bo e il musut no son nomenâts inte conte de nassite, e il vanzeli di Mateu al cjacare di une grepie, ma nol dîs se e jere intune stale o intune grote. L'ûs di meti il bo e il mus al ven di une antighe profezie di Isaie, e secont une interpretazion il bo al rapresente i ebreus, il mus i pagans.
Jesus e la so famee no jerin plui intune "stale o grote" cuant che i cussì clamâts Re Magos - che in efiet a jerin strolics - a faserin visite a lôr. Al jere za passât un pôc di timp e a stavin intune cjase (Mateu 2:1,11). Fat interessant ancje che la Biblie no dîs trops che a jerin chescj strolics.
Intal so libri "The Trouble With Christmas" il scritôr Tom Flynn, dopo vê presentât une grande cuantitât di provis, al dîs: "une vore di tradizions che cumò o associìn al Nadâl, a fondin lis lôr lidrîs in tradizions religjosis paganis precristianis.
Di fat al esisteve za intai timps indaûr un presepi; là dai etruscs e dai latins e jere lidrisade in font la culture dai "lari". I "lari" a jerin i vons biâts che secont la tradizion a vuardeavin su la famee; I romans a figuravin ogni von cuntune statuete di cere o di crep clamade "sigillum", e la statuete e vignive metude, in particolârs ocasions, intune nicje fate a pueste che a veve denant un piçul sierai che al figurave un zardinut. A la vilie dal "Natalis" denant a chest "presepi" la famee a si unive par bramâ la protezion dai vons e a lassave scudielis cun mangjâ e vin. Le matine dopo, i canais a cjatavin zugatui e dolçs e ur vignive fat crodi che a fossin puartâts dai nonos muarts. Pôcs secui dopo lis glesiis de cristianitât a convertirin cheste fieste pagane intune fieste cristiane.


text:
Calendari Gregorian
Il Calendari Gregorian al è un calendari proponût dal miedi napoletan Aloysius Lilius e che al cjape il non dal Pape Gregori XIII, che al firmà la bole papâl par adotâlu. Al dì di vuê al è doprât in dute la Europe ocidentâl e in altris bandis dal mont. Al è une evoluzion dal Calendari Julian, che al veve puartât a un sfasament tra il calendari e lis stagjons. Al è jentrât in vigôr il 15 di Otubar 1582, zornade che a ven daspò dal 4 di Otubar. A forin duncje gjavadis 10 zornadis par tornâ a jessi juscj cun lis fasis de Lune.


text:
Civole
La civole (Allium cepa) e je une plante cultivade de famee de Alliacee. E je une plante jerbose a cicli bienâl, che e devente anuâl te coltivazion, cun radîs e fueis che deventin pui gruessis e che a deventin dopo la part comestibil de plante.
E ven utilizade principalmentri in cusine, ma e je doprade ancje te midisine par vie de sôs proprietâts terapeutichis za ben cognossudis de culture popolâr, confermadis ancje de sience.
[cambie] Varietâts
A esistin une vore di varietâts di civolis che a cjapin il non dal lûc de coltivazion, dal colôr, de forme, de grandece. In gjenerâl, la scusse e pues jessi blancje, zâl-dorade o rosse come la civole rosse di Tropee, la civole rosse di Suase, la Boretane. E je imparentade cu l'ai.
[cambie] Coltivazion
La civole e à bisugne di tiere che e vedi vonde umiditât e vonde lûs ogni dì. Si scugne plantâ la semence te tiere a mancul a un 1 cm di profonditât, lassant un spazi di 10 cm jenfri. Une volte semenât, si à di spietà dai 90 ai 120 dîs prime di cjapâle sù. Intai paîs di clime dolç si pues coltivâ la civole ancje in unvier.
[cambie] In cusine
La civole e je une vore doprade inte cusine di ducj i paîs. Par vie dal sô savôr particolâr, cjate puest in tancj plats che al sarès masse lunc scriviju ducj.
E samee che la civole e fos za cognossude fin dal 5000 p.d.C. Intal Antîc Egjit e jere ben cognossude, tant che i egjizians a crodevin che il sô fuart odôr e podès tornâ a dâ la vite ai muarts. Te Antighe Grecie i atletis e i sportîfs a mangjavin tante civole parcè che a crodevin che e rindès il lôr sanc pui lizêr. I gladiatôrs de Rome antighe si sfreolavin il cuarp cu la civole. Inte Etât di Mieç, si doprave la civole ancje par paiâ il fit e par fâ regâi. I miedis a conseavin la civole cuintri il mâl di cjâf e cuintri il colâ dai cjavei.


text:
Al è la ete de “piere antighe” (des peraulis greghis palaios, antîc, e lithos, piere): in cheste ete i oms a fasin, tant che massim risultât tecnic, imprescj di piere sclesade, ma no ancjemò pulide.
Il paleolitic si divît in trê dadis:
- il Paleolitic inferiôr (par vie che sgjavant al è chel che si cjate plui insot): fintremai a 100.000 agns indaûr
- il Paleolitic medi: jenfri 100.000 e 35.000 agns prin di Crist
- il Paleolitic superiôr (par vie che sgjavant al è chel plui insù): jenfri i 35.000 e i 10.000 agns prin di Crist.
Tal paleolitic superiôr si pues individuâ chest slargjament e cheste diversificazion dai ominidis in plui speciis e sotspeciis:
L’Homo abilis al tache a fâ imprescj di piere, rompintle in sclesis e doprant la spice che si forme in cheste maniere par sbusâ, taiâ, russâ e v.i.. Par ce che si sa al vîf dome in Afriche, plui o mancul tor dai doi milions di agns indaûr.
L’Homo erectus si tache a cjatâlu dal milion e mieç di agns indaûr: al fâs imprescj di piere, al sa doprâ il fûc e de Afriche si slargje ancje in Asie e in Europe.
L’Homo sapiens si pense che si sedi disvilupât tacant dai 200.000 agns indaûr: al è la specie che o fasìn part ancje noaltris.
Tal paleolitic medi i struments dal om a son fats simpri miôr e a son diviers daûr de funzion che a coventin.
Al è un periodi di glaciazion: mieze Europe e je cuvierte de glace e, stant che cussì e je mancul aghe licuide, i mârs a àn un nivel une vore plui bas. Par esempli l’Adriatic invezit di rivâ a nord fintremai ae altece di Lignan e di Grau al rive al massim a chê che vuê e je la altece des Marcjis e de Dalmazie.
La Europe te ultime ete glaciâl
Ancje chel che vuê al è il Friûl al è cuviert di glace fintremai a ret des culinis: plui injù a son prâts e stepis e, a man a man che si va jù pe Basse, ca e là a tachin a jessi boscs, plui di dut di pins.
Il Friûl cemût che al podeve jessi te ultime ete glaciâl
In Europe in chê volte al è l’Homo sapiens neanderthalensis, ven a stâi l’Om di Neanderthal, ancje lui de specie sapiens, ma di une sotspecie diferente de nestre.
Lis comunitâts umanis, avonde piçulis, a vivin di ce che a cjacin, che a pescjin e des plantis e des pomis che a cjatin: par un tant a vivin in maniere nomade, si movin cirint lis zonis miôr par vê ce mangjâ e soredut a van daûr dai moviments dai animâi: di fat, di là des bestiis che a son ancjemò in dì di vuê tai nestris boscs e tes nestris monts, a jerin in chê volte grandis mandriis di mammut, di bisonts, di cjavai, di bûs salvadis.
Il mammut al jere un pachidermi ancje plui grant dai elefants africans di cumò (commons.wikimedia.org).
Tal Paleolitic superiôr l’Homo sapiens neanderthalensis al sparìs e al reste dome l’Homo sapiens sapiens. In plui dai struments pratics, simpri plui rifinîts, cun cheste ete si tache a cjatâ ancje provis di capacitât artistiche e di pinsîr magjic e religjôs. I elements che a tocjin chest aspiet a son chei fondamentâi pe vite dai oms di chê volte: la nassite, la vite, la vision dal mont, la muart.
La sensibilitât pal misteri de nassite e dal part e je testemoneade dal cult de maternitât.
Fasint deduzions daûr di provis indiretis cualchi studiôs al pense di podê capî alc ancje di altris aspiets de religjon. Pe vite a son fondamentâi il mangjâ e la salût, cussì il pericul di mancjance di bestiis di cjaçâ e di malatiis al cjate une rispueste in religjons che a puedin someâ a chês che vuê si clamin siamanichis: il siaman, l’om de magjie, al jentre in contat cun chel altri mont par tornâ a puartâ incà e a fâ vivi lis bestiis za cjaçadis e muartis o la salût des personis.
L’ûr, vâl a dî il bo salvadi, si cjate ancje in pituris rupestris, come cheste une vore famose di Lascaux in France (commons.wikimedia.org).
Si pense ancje che in cheste ete la interpretazion magjiche dal mont e passi par religjons totemichis, che a viodin tai animâi, tes plantis e tai elements naturâi lis maris, i paris, i parincj e i protetôrs di dut ce che si cjate tal mont e cussì ancje dai individuis e dai grups umans.
La sensibilitât pe muart si capìs des sepulturis ordenadis e rituâls.
In ducj chescj miârs di agns la vite des feminis e dai oms e à aspiets une vore dûrs: la selezion naturâl e je une vore fuarte, a sorevivin dome i plui fuarts e i plui inteligjents e lis malatiis, la fam, il pôc mangjâ, i pericui dal part pes feminis e de cjace pai oms a tegnin la medie de vite une vore basse. In ogni câs a son ancje aspiets positîfs: i lûcs li che si vîf (landris e casons di cjanis, di len o di piels) a son avonde ospitâi e tignûts cjalts; lant a cjaçâ une o dôs voltis par setemane si garantìs ce che al covente par mangjâ e, cundut che al è cualchi lavôr par fâ imprescj, vistîts, par netâ e par cusinâ, dut il rest dal timp al è libar.
Par ce che al tocje il Friûl a son pôcs i reperts cjatâts che si pues riferî al paleolitic, massime par vie de situazion climatiche: i glaçârs a cuvierzevin une grande part dal teritori e po dopo, cuant che si son disfats, la aghe e à dispierdût e savoltât la plui part des testemoneancis e cussì vuê al è une vore dificil cognossilis e interpretâlis.
Pieris sclesadis de ultime fase dal Paleolitic, cjatadis tes grotis di Pradis, in comun di Clausêt.
(www.preistoria.unife.it/clusantin.htm)
Cun dut achel si pues pensâ che la situazion intal Friûl di chê volte e sedi compagne di chê di tantis altris zonis europeanis.


text:
2009-01-14
IL FRIÛL TAI SECUI IX e X
Dopo de repression e de persecuzion cuintri dai sorestants langobarts fate a pene concuistât il Friûl, la situazion si cuiete: tai puescj di podê a vegnin metûts nobii francs, ma il ducât al va indevant a jessi cui siei cunfins e al devente une vore impuartant pe espansion dal imperi carolin a soreli jevât, massime pe concuiste de Istrie e de Panonie, li che i avars, prime predons pericolôs, a finissin vitimis di une vuere di stermini.
Intant a Cividât, aromai plui lontan des operazions militârs, al torne a cjapâ pît un resuriment di culture alte e leterarie che al jere za tacât cui langobarts e a funzionin une scuele e une biblioteche impuartantis.
Su la fin dal secul IX il Friûl, che al jere passât di ducât al veve za vût une riorganizazion comitâl tai prins agns sot dai francs, al devente marcje slargjantsi une vore a Ovest, tant che la funzion di capitâl e passe a Verone, ma intant il domini franc al è za daûr a rompisi in plui tocs par vie des rivalitâts tra i diviers erêts de corone o tra i nobii des diviersis bandis: in particolâr si formin trê coronis, chê di Francie, chê di Gjermanie e chê di Italie.
Tra lis figuris che si movin di plui intes lotis per corone di Italie al è Berengari, marchês dal Friûl, che al diven di une famee di nobii francs cun leams di parintât impuartants e che al cîr prime la corone di Italie e dopo chê imperiâl. Al rive te sô imprese, ma dome a cost di vueris civîls e cence rivâ a tignî pardabon il podê dal so titul: infin al ven sassinât a tradiment tal 924.
Intant a Cividât, aromai plui lontan des operazions militârs, al torne a cjapâ pît un resuriment di culture alte e leterarie che al jere za tacât cui langobarts e a funzionin une scuele e une biblioteche impuartantis.
Su la fin dal secul IX il Friûl, che al jere passât di ducât al veve za vût une riorganizazion comitâl tai prins agns sot dai francs, al devente marcje slargjantsi une vore a Ovest, tant che la funzion di capitâl e passe a Verone, ma intant il domini franc al è za daûr a rompisi in plui tocs par vie des rivalitâts tra i diviers erêts de corone o tra i nobii des diviersis bandis: in particolâr si formin trê coronis, chê di Francie, chê di Gjermanie e chê di Italie.
Tra lis figuris che si movin di plui intes lotis per corone di Italie al è Berengari, marchês dal Friûl, che al diven di une famee di nobii francs cun leams di parintât impuartants e che al cîr prime la corone di Italie e dopo chê imperiâl. Al rive te sô imprese, ma dome a cost di vueris civîls e cence rivâ a tignî pardabon il podê dal so titul: infin al ven sassinât a tradiment tal 924.
Metût sù di Sandri No comments:
Subscribe to: Posts (Atom)


text:
Cumò o vin la conferme: la sede Rai dal Friûl – Vignesie Julie e larà dilunc a proponi des trasmissions radiofonichis par furlan (cun dute probabilitât cul stes implant di chês che si à vût tal 2010 e tal 2009) che a varan di jessi paiadis de nestre Regjon. Dal gnûf contrat di servizi tra il ministeri e la Rai nol rivarà altri.
Almancul chest al è ce che si capìs de rispueste che il sotsegretari Guido Viceconte, a non dal Guvier talian, i à dât vuê ae interogazion fate indenant ai 23 di Fevrâr dai parlamentârs Carlo Monai (IdV), Pierfelice Zazzera (IdV), Ivano Strizzolo (PD), Alessandro Maran (PD) e Angelo Compagnon (UDC).
Tal comentâ la rispueste dal sotsegretari – che al dimostre di vêi dât sì e no une lete di presse ae 482, ma di no vê mai sintût a nomenâ il decret di atuazion de leç che al impon condizions precisis pal rispiet de leç intal contrat di servizi – il parlamentâr Monai al declare di sintîsi deludût e umiliât come furlan denant di chest compuartament dal Guvier talian e dal CdA de Rai. La aministrazion regjonâl dal Friûl – VJ, invezit, cemût rispuindaraie a cheste gnove sberle che nus rive di Rome? Lu viodarìn tai prossims dîs.
Il sotsegretari Viceconte al fevele di “risultât impuartant”, ma a nô no nus somee che al sedi cambiât nuie: ancjemò une volte ai furlans ur è stât dineât un dirit, ancjemò une volte la leç statâl 482/99 e je stade violade, ancjemò une volte la posizion de Comission bicamerâl di vigjilance Rai e je stade metude di bande.
Forsit o sin masse triscj: une novitât e je. Il sotsegretari Viceconte al à dite che la Comission paritetiche, tal moment che e larà a “definire le più efficaci modalità operative per l’applicazione delle disposizioni previste dal contratto medesimo [ven a dî il contrat di servizi], prenderà in considerazione la possibilità di effettuare trasmissioni televisive in lingua friulana e terrà conto, in particolare, della necessità di potenziamento delle strutture periferiche dei centri di produzione della concessionaria”.
Nuie ce dî: a contâ barzaletis no ju bat nissun!


text:
La professore Silvana Schiavi Fachin, esperte di insegnament plurilengâl, e à scrit une letare vierte ai parlamentârs furlans Pegorer, Saro e Pittoni in relazion ai lôr dubis su la pussibilitât di meti in vore lis propuestis fatis dal Comitât pe Autonomie e il Rilanç dal Friûl inte conference stampe di lunis passât. Intal prin coment o cjatais il test de letare.
29/03/10
25/03/10
Letare vierte a Tondo e Molinaro
Il Comitât 482 al à scrit une letare vierte al president de regjon Tondo e al assessôr regjonâl pe culture Molinaro sui ritarts inte politiche di tutele des minorancis linguistichis inte regjon Friûl - Vignesie Julie. Lei la letare achì.
22/03/10
Mobilitazion pai dirits dal Friûl
Lunis ai 22 di Març e je stade presentade, intant di une conference stampe che si è tignude a Udin, une propueste ae Comission Paritetiche Stât / Regjon par prontâ des normis di atuazion dal Statût di autonomie regjonâl che a garantissin formis di tutele plui largje pe lenghe furlane. La iniziative e je stade inmaneade dal Comitât pe autonomie e pal rilanç dal Friûl cu la colaborazion di altris sogjets. Ancje il Comitât 482 al à dât il so contribût e achì o podês cjatâ la riflession che o vin fat par cheste ocasion.
21/03/10
Aghe e dirits: une bataie cence confins
Ai 22 di Març e cole la Zornade internazionâl de aghe. Pe ocasion us proponìn la traduzion par furlan, curade di Licio De Clara (Serling), de letare pastorâl dal vescul Luis Infanti Della Mora che al partìs propit dal teme de aghe par svilupâ une riflession impuartante su lis responsabilitâts di ogni persone inte lote pe dignitât dal om e pe difese de nature.
Il vescul, che al è di divignince furlane, al fevele prin di dut de situazion che al à sot dai voi intal so teritori, o sei la part de Patagonie che e je in Cile, ma i temis che al fronte no àn confins e a son impuartants ancje par nô che o vivìn ta cheste bande dal mont: il valôr de aghe; il rapuart dal om cu la tiere e cu lis risorsis naturâls; i pericui che cierts sistemis economics a àn su chest ecuilibri; il svilup di modei che no fischin il teritori; la solidarietât cun chei altris popui.
Il Comitât 482 al è impegnât sul front dai dirits linguistics, parcè alore tocjâ chescj temis? Prin di dut parcè che no vivìn fûr dal mont cemût che cualchidun al volarès fâ intindi: il nestri impegn al è dentri de societât furlane e la nestre lote e je peade a chês altris bataiis pai dirits, come che o vin ricuardât plui voltis ancje par mieç de ZFD. E po parcè che ta chest cuadri di rispiet pal ambient e pal om a àn un puest di prin plan ancje lis lenghis. Cun di fat, fevelâ di difese dal ambient e dal teritori e lassâ fûr lis lenghis che ta chel teritori a son nassudis e si son svilupadis e sarès dome ipocrisie.
Il Comitât 482 al è impegnât sul front dai dirits linguistics, parcè alore tocjâ chescj temis? Prin di dut parcè che no vivìn fûr dal mont cemût che cualchidun al volarès fâ intindi: il nestri impegn al è dentri de societât furlane e la nestre lote e je peade a chês altris bataiis pai dirits, come che o vin ricuardât plui voltis ancje par mieç de ZFD. E po parcè che ta chest cuadri di rispiet pal ambient e pal om a àn un puest di prin plan ancje lis lenghis. Cun di fat, fevelâ di difese dal ambient e dal teritori e lassâ fûr lis lenghis che ta chel teritori a son nassudis e si son svilupadis e sarès dome ipocrisie.
20/03/10
Dongje dai lavoradôrs furlans
Ai 19 di Març cualchi miâr di furlans – lavoradôrs, students e pensionâts, nassûts achì o rivâts di inaltrò – al à sfilât pes stradis di Udin in rispueste ae clamade di Cgil, Cisl e Uil de provincie di Udin. E je stade la manifestazion di place plui partecipade che si à viodût in Friûl intai ultins agns.
Tal mieç di dute chê int a jerin ancje un pôcs di membris dal Comitât 482 che a àn sfilât in forme anonime, cence bandieris e cence strissons, par pandi la lôr solidarietât a chei lavoradôrs che a lotin pal difindi il lôr puest di vore (e, magari cussì no, a ‘nd è pardabon tancj: de Safilo di Martignà e di Prissinins ae Leader Pumps di Trasaghis, juste par fâ doi nons), ma ancje par testemoneâ la voie di tornâ a puartâ la “cuestion furlane”, cun dutis lis sôs musis, al centri de atenzion.
Se cheste crisi e à mostrât in maniere clare i problemis de economie furlane, e je ancje vere che la situazion e je penze ancje su altris fronts, cuntun Friûl simpri plui margjinalizât e viodût juste tant che teritori di servizi par infrastruturis che a coventin a altris; un Friûl che si volarès cence vôs e cence identitât. La manifestazion di vuê, almancul in part, e tacave a poni chest probleme.
Si trate, alore, di pensâ e di meti in vore un gnûf model di svilup pe nestre tiere. Nô o crodìn che si puedi e si vedi di cjapâ cheste strade e o crodìn ancje che cualsisei progjet che al vueli lâ ta cheste direzion al sarà çuet se nol promovarà e nol valorizarà la nestre identitât, a tacâ des nestris lenghis: furlan, sloven e todesc. Lenghis che a puedin ancje jessi une risultive di svilup. Se dome si volarà investî su di lôr cun convinzion.
In place a jerin tantis bandieris dal Friûl: un segnâl che alc si à dismot. In place si sintive tancj di lôr a fevelâ par furlan, intant dai discors uficiâi no: un segnâl che alc al à ancjemò di dismovisi.
15/03/10
La Italie come la Cine?
O leìn sul sît de agjenzie reuters che lis lenghis des 56 minorancis linguistichis ricognossudis de Cine a son in pericul di estinzion par vie de politiche di assimilazion metude in vore dal regjim di Pechin. In particolâr la imposizion di bande dal Stât cinês dal mandarin tant che uniche lenghe di podê doprâ inte scuele e je une des resons plui fuartis di preocupazion pe lôr sorevivence. Par dî la veretât, se o cjalìn al spazi che i ven lassât al furlan a scuele (e no dome li), no nus somee che il Stât talian si compuarti cetant miôr dal regjim cinês cu lis sôs minorancis linguistichis.
13/03/10
Pai dirits dal popul furlan
Al è stât screât il gnûf blog dal Comitât pe autonomie e il rilanç dal Friûl. Il Comitât al à colaborât cetantis voltis insieme al Comitât 482 inte lote pe rivendicazion dai dirits fondamentâi dal popul furlan.
Iscriviti a: Post (Atom)


text:
Daspò de sentence de Cort Costituzionâl al à tornât a alçâ il cjâf il partît trasversâl dai antifurlans. Chest viaç al somee che la cuestion e sedi che si spindin masse bêçs pe lenghe furlane.
Tra i diviers atacs fats indenant, chel che une cierte stampe locâl (in particolâr il Messaggero Veneto) e à metût plui in evidence al è stât chel rivât dal conseîr regjonâl Pietro Colussi cuintri dal lavôr dal Grant Dizionari Bilengâl Talian – Furlan fat dal Centri Friûl Lenghe 2000 (consorzi formât di Universitât dal Friûl, Consorzi Universitari dal Friûl, Societât Filologjiche Furlane, Informazion Furlane soc. coop., Istitût Ladin Furlan “Pre Checo Placerean”, Circul Culturâl “Menocchio”, Union Scritôrs Furlans e Serling soc. coop.). Lis acusis a jerin di ritarts e di coscj masse alts, cundut che i timps di consegne a son simpri stâts rispietâts e i coscj di produzion a son stâts valutâts masse bas di esperts tant che il grant linguist e ex ministri Tullio De Mauro, ma ancje dal linguist Michele Cortelazzo citât dispès di cierts gjornaliscj in maniere pôc corete.
Ce rispueste aie dade la int al GDBTF? Il sît dal CFL2000 al è stât consultât plui di 200.000 voltis, plui o mancul 8.000 personis a àn vût a gratis il GDBTF in CD za tal 2005 e altris 5000 e passe lu àn scjariât, simpri a gratis, di Internet. Ancje la presentazion de seconde edizion dal CD, fate l'an passât, e à viodût la partecipazion di almancul uns 300 personis (te foto).
Duncje, rispiet a ce che al à dite Colussi, ma soredut chei gjornaliscj che a àn sglonfade la robe, il panorame al è pardabon un altri: finanziaments masse precaris e bas, une opare preseade in Friûl e a nivel talian e internazionâl, cjapade di esempli de universitât di Stocolm in colaborazion cul CNR di Pise, la universitât di Macerata e l'Istitût di Ricercje pes Lenghis de Finlande. Cun di fat, l’assessôr regjonâl Roberto Molinaro, che si è confrontât cui dirigjents de ARLeF e dal CFL2000, al à parât indaûr dutis chestis acusis cence fonde.


text:
Ancje se cuntun biel ritart us segnalìn l'ultin numar di "La Patrie dal Friûl" dedicât ae storie de Universitât dal Friûl. Un numar impuartant di lei par cognossi la storie des bataiis che il popul furlan al à scugnût frontâ par viodi ricognossût part dal so dirit a un svilup autonom e rispietôs des sôs particolaritâts linguistichis e culturâls. Us segnalìn ancje cheste interessante interviste a Adriano Luci president de Confindustrie di Udin, dulà che si pues viodi benon che la lenghe furlane e pues deventâ ancje un imprest fondamentâl pe cressite economiche dal Friûl.
Iscriviti a: Post (Atom)


text:
Ancje chest an, ai 27 di Fevrâr, al torne l'apontament cu la Zornade Furlane dai Dirits, la iniziative inviade dal Comitât 482 ancjemò uns vot agns indaûr. La Zornade di chest an, dut câs, e cjape inmò plui significât dal moment che e ven a colâ intal inovâl dai 500 agns juscj dal riviel popolâr de Joibe Grasse.
Come par solit, in ocasion di chest apontament, il Comitât 482 al da fûr un comunicât che o podês lei par intîr intal spazi dal coments. E je deventade aromai tradizionâl ancje la programazion speciâl che Radio Onde Furlane e met adun pe ZFD e che il so program si pues lei sul sît internet de emitente radiofoniche furlane. Chest an par altri, cheste iniziative e cjape un significât inmò plui rivendicatîf viodude la situazion di dificoltât che e cjape dentri Onde Furlane par vie dal azerament dai fonts pai programs radiotelevisîfs in lenghe furlane decidût de aministrazion regjonâl pal secont an di file.
Leadis ai 500 agns dal riviel a son po cetantis iniziativis ator pal Friûl, cualchidune le cjatais sul sît de Associazion 1511 che si è dade adun propit par fâ cognossi miôr ai furlans chest toc de lôr storie.
Alcìn la bandiere dal Friûl par rivendicâ i nestris dirits, e buine Zornade Furlane dai Dirits a dutis e a ducj!


text:
Nus someave interessant proponi achì une des ultimis riflessions che nus propon l'amì sart Gianfranco Pintore. Cun di fat, al ven dificil no sotscrivi lis declarazions che al fâs. Lis cjatais achì, ma l'invît al è ancje a dâi un cuc al rest dai siei intervents simpri une vore interessants e puntuâi.
O segnalìn, par altri, che l'articul di Libero che si ricuarde intal intervent che o vin a pene segnalât al è, in dute la sô prime part, un "copie e incole" dal articul jessût su L'Espresso ancjemò intal 2009. La autore dal toc, tra l'altri, no dome e ripuarte i stes erôrs e lis stessis informazions falsis che a jerin là dentri, ma no si vise nancje che intai trê agns che a son passâts, diviersis des robis scritis a àn pierdût ancje chei piçui rimpins ae atualitât che a podevin vê in chê volte... un tant par confermâ che la lote aes straçariis e je dome une scuse - e nancje doprade ben - par atacs che a son di plante fûr ideologjics.


text:
O vin za fevelât dai atacs puartâts dal guvier centrâl aes dôs lenghis minorizadis plui impuartantis dal stât talian, ven a dî sart e furlan. O vin za fevelât ancje dai atacs indreçâts, dispès cu la poie cuant che no cul sburt di une cierte stampe taliane, cuintri de autonomie e de specialitât di ciertis regjons tant che Sardegne e Friûl - Vignesie Julie. Lu vin fat di un pont di viste furlan. Al è però interessant fâlu ancje di un pont di viste sart. Par chest o segnalìn chest intervent publicât sul blog, simpri une vore interessant (ancje cuant che al pues sucedi di no jessi dacuardi cun lui) di Roberto Bolognesi.
E za che o vin citât chest blog, nus somee util segnalâ ancje une altre des riflessions che al propon. Si fevele di Salvatore Meloni. Cence jentrâ intal mert de sô vicende, il dât che al è just marcâ al è che ancjemò une volte si va di là de leç statâl 482/99 e fintremai dal codiç di procedure penâl, tratant il sart di dialet e dineant a Meloni di podê doprâ la sô lenghe. Ancje ta chest câs o invidìn a lei l'intervent di Bolognesi.
A son riflessions fatis di un sart, ma al bastarès cambiâ uns dôs peraulis e a podaressin jessi benon lis riflessions di un furlan.


text:
27/02/12
Zornade Furlane dai Dirits: il comunicât dal Comitât 482
1 commento:
- Comitât 482 ha detto...
-
27 di Fevrâr: Zornade Furlane dai Dirits
A son passâts 501 agns di cuant che – si jere ai 27 di Fevrâr dal 1511 – a Udin si à impiade la faliscje de plui grande rivolte popolâr de storie dal Friûl. Tes campagnis de nestre tiere, il riviel al è stât puartât indenant intal non dal rispiet des “leçs antighis”, o sei dai dirits di autoguvier rivendicâts des comunitâts rurâls furlanis. Par cheste reson il Comitât 482 al à decidût di sielzi cheste date par celebrâ la Zornade Furlane dai Dirits e, adun cun altris realtâts furlanis, al va dilunc a ricuardâle.
Il Comitât 482 al è nassût cun chê di difindi i dirits linguistics e nazionâi des comunitâts che a formin il Friûl. Magari cussì no, o sin inmò lontans dal rivâ a viodiju garantîts e, in cierts câs, fintremai ricognossûts. Cheste zornade, duncje, e je un ocasion par tornâ a rivendicâju cun fuarce. Cundut che intal ultin an si à viodût cualchi piçul pas indenant de bande de Regjon intal meti in vore lis leçs di tutele par furlan, sloven e todesc, la situazion no je par nuie biele. Dome par restâ intal cjamp dai dirits di fonde si pues dî che: la maiorance dai fruts no à la pussibilitât di studiâ la e inte sô lenghe proprie; inte plui part des aministrazions publichis i servizis a restin dome par talian; la radiotelevision publiche no rispiete la pluralitât linguistiche che lis leçs talianis e internazionâls i domandin.
Al è tai moments di crisi che si capìs miôr cuale che e je la direzion che si vûl cjapâ e il cuadri che o vin sot dai voi al somee avonde clâr. Di une bande si tain lis risorsis par garantî i dirits – il tai decidût dal guvier Monti pai fonts de leç su lis minorancis al è il piês mai viodût, ma il discors si pues slargjâ a cetancj altris dirits di fonde – e di chê altre si va dilunc a bati su progjets multimilionaris che a van cuintri dai interès des comunitâts locâls, motivantju cun promessis di svilup che ae prove dai fats no àn mani. Juste par restâ in Friûl, baste pensâ a chês “grandis” oparis – dal TAV ae autostrade Cimpel-Glemone, dai eletrodots aeris al dopleament de centrâl di Somplât – che no fasin dal sigûr i interès dai furlans, ma che a laran a pescjâ tes lôr sachetis e a metaran ipotechis pesantis su la lôr tiere.
Magari cussì no, e je une storie che o vin za viodût, ma no je sante scugne. Si à di savoltâ cheste logjiche di sotanance ai interès di pôcs e di centralizazion, par svicinâ plui che si pues lis decisions ae int. Intal Stât, compagn che in Regjon. Puartâ i centris decisionâi dongje dai citadins nol è dome un at di democrazie, ma al jude a evitâ straçariis. Al è par chel che la Regjon e à di fâsi dâ dal Stât plui competencis e plui risorsis (sot forme di aument des compartecipazions), a tacâ di chês su scuele e “minorancis”. Al è par chel che la Regjon e à di trasferî plui competencis e plui risorsis ai Comuns. Contrari di ce che cualchidun al volarès fâ crodi, incressi i nivei di autoguvier locâl al devente simpri di plui une necessitât se no volìn riscjâ di fâsi scjafoiâ. O vin il dirit e il dovê, come popul, di decidi dal nestri avignî. Sarìno bogns di fâlu? Sarìno in stât di fâ sù un Friûl che al puedi deventâ pardabon patrie di dirits par dutis e par ducj? E je une sfide di fâ tremâ lis venis, ma e je chê che plui di dutis e merete di jessi frontade.
Il puartevôs dal Comitât 482
Carli Pup
- 27/02/12 00:54


text:
Lenghe basche
Il basc (non natîf: euskara) e je une lenghe fevelade de int basche che e vîf intai Pireneus ocidentâi, intune regjon dividude tra Spagne e France.
I Bascs a ocupin une comunitât autonome spagnule (Euskadi), che e à une autonomie culturâl e politiche significative, il Paîs Basc setentrionâl, tal dipartiment francês dai Pireneus Atlantics e la comunitât autonome di Navare, in Spagne; chestis trê regjons insieme a formin il Paîs Basc storic (Euskal Herria). Il non de lenghe te forme standardizade dal basc e je euskara; in altris dialets, la lenghe e je clamade euskera, eskuara, o üskara. Pûr se circondade di lenghis Indo-Europeanis, il basc al è considerât une lenghe isolade, che no aparten aes lenghis Indo-Europeanis e che duncje si diferenzie un grum di dutis lis altris lenghis feveladis in Europe.
[cambie] Cjale ancje
[cambie] Leams esternis
- (basc) (spagnûl) (francês) (inglês) Euskaltzaindia, academie che regole la lenghe basche
- Morvan, Michel /dictionnaire étymologique basque, 2009


text:
SASSONIE. Sassonie: Toponims soraps tradusûts malementri
I “Robin Hood” s soraps a àn tacât domandis provocatoriis su cartei stradâi_ Just tal timp dal campionât des minorancis europeanis al è stât rivelât uficialmentri che unis dozenis di cartei stradâi bilenghâi a scuegnin jessi sostituîts tal distret di Bautzen / Budyšin in Gjermanie. La reson e je dispès che si cjatin erôrs te traduzion dai toponims in lenghe di minorance sorabe.
I cartei a vegnin sostituîts_ “Su 78 cartei stradâi e tabelis la lenghe sorabe e manjce o e je mâl tradusude”, al à dit il puartevôs dal guvier de regjon bilenghâl Gernot Schweitzer. Nol è ancjemò sclarît cetant segnâi a scuegnin jessi sostituîts o rielaborâts. Dome te comun di Göda / Hodźij cu circje 3.200 abitants a àn cjatât un totâl di 60 errôrs.
Adesîfs tacâts su la segnaletiche mâl tradusude_ Scognossûts ativiscj a àn tal mês passât tacât adesîfs su cartei monolinguâi. Sul adesîf si cjate la scrite bilenghâl sorap-todesc “a serbsce - und sorbisch? ” che e vûl dî “e par sorap?”
I autôrs di cheste azion a vuelin restâ anonims par evitâ eventuâls sanzions de polizie. La stampe sorabe e à batiât il grop” i Robin Hood soraps ” parce che il grop al à tacât la domande “provocatorie” dome su cartei monolinguâi «O volìn indusi a pensâ sul puest”. Cu la lôr domande i iniziadôrs anonims a fasin riferiment al paragraf 10 de leç su la tutele dal popul sorap. La leç e stabilìs che «… tal teritori di minorance dute la segnaletiche e scuen jessi par todesc e par sorap.»
Il President de plui grande organizazion sorape «Domowina» www.domowina.sorben.com Dawid Statnik al viôt paralêi in altris regjons de Europe: «Tal Paîs dai Wales e te Bretagne, lis minorancis a àn vût sucès cun azions similis e àn tirât la atenzion dal public su lis problemis dal bilinguisim. Cussì o pensi che cheste proteste e podedi vê come risultât ancje alc di pusitîf». ■
JANEZ ERAT


text:
Jugn 2012
EDITORIÂL - I profetis a àn simpri reson, ancje se al somee di no / VIERTIDURE – L’Udin no si discut / Frico o bandiere? / RICUART. Mandi Uaine, campion ancje fûr dal balon / DI BESSÔI - SCUELE. Par vinci, une scuele a furlan vie / SCUELE. Prin di dut al ven il mestri / SARDEGNE. Sarts arûts, prin di dut / UNIVERSITÂT. Universitât dal Friûl tra lis primis par inovazion / SOLIDARIETÂT. Solidarietât furlane a Gjenue / TV FRIÛL E CJANÇONS. Ce ti metistu intor? / GLESIE FURLANE - IL FERÂL. Ce frico cun chel Zico / APONTAMENTS. Prossim incuintri / MEDITANTLIS TAL SO CÛR. La frutine sul palc / GRIGNEI DI STORIE. La impuartence di un non / INTERNAZIONÂL. Il Dalai Lama in Friûl / FRIÛL EUROPE. Percors europeans pai students / LADINIE. Ce meti sù? / SLOVENIE. Undis citâts storichis adun par fâ cognossi i lôr tesaurs / AUSTRIE. Esplorâ la diversitât des lenghis / TUTELE. Ducj, o cuasit, cidins sui dirits linguistics / FURLANS, DIGJITAIT FURLAN. Arlef on line / CINE & TEATRI & ART. La republiche de Cjargne contade di Marco Rossitti / CINE & TEATRI & ART. Lis nevrosis dai “Visin di cjase”/ TAL ETERE. SIF in Onde / MUSICHE. Premi Friûl 2012 / MUSICHE. Leterature on the air / CJARGNE. Avocats in moviment / CJARGNE VIVE. Cressi: gnûf circul a Çurçuvint Disore / CUSINE. Asêt in taule? / LA FABRICHE DAI… LIBRIS. Erotisim e ironie di Francesca Gregoricchio / Alessandra Kersevan (par cure di), Amalârs, antologjie de leterature furlane, Udin 2001 / Leturis pal Istât / CONTECURTE. Sisto e i cavalîrs / RIFLESSION – 5. Identitât e universalitât inte Bibie / MUSEUS. Glück Auf: sperìn di saltâ fûr / LETARIS. A coventin doi partîts furlans / IL SIVILOT. Bogns e triscj? /
*** I articui a son disponibii fracant sul titul. Buine leture.


text:
Galliano Zof, Contadinance, Udin, 1977
“’O m’impensi di te, paîs, / blanc come un diu / tune zumiele colme di celest…// Nono Bert / al faseve il sensâr sui marcjâz / e al puartave un orloi a cjadene / e un rincjn ‘darindât ta orele // None Ursule / ‘e sburtave cun mans di femine fate / la ruede grivie dal poç / par trai aghe a chei omps / ch’e tornavin de vore cul cjalt…”
E Si capìs subit che o sin intune realtât di campagne, di umanitât contadine, di int umile che a scuen scombati ogni dì cu la miserie. E pûr li dentri, inta chê fadie suturne e seguitive, si plate poesie. La poesie des piçulis robis, des azions ordenariis de vite, des sperancis e des pôris, dai afiets e des lagrimis. Dome che par tirâle fûr cheste poesie, al covente un poet. La campagne le vevin cjantade in tancj, a scomençâ dai classics, il grêc Teocritos e il latin Virgilius e par continuâ cun chei de Arcadie e i lor pastôrs e pastorelis che a stavin a strombetâ sote di un arbul intal fresc. Ma chei poets, ancje chei che a jerin grancj poets, no jerin contadins, no jerin mai stâts contadins.
Zof, invezit, al ven di chel contest, di chê culture. La poesie di chestis vincjecuatri lirichis e nas di une profonde “pietas” par ducj i oms e lis feminis che, su la tiere, a vivin e a tribulin. “Pietas” che si slargje ancje a ducj i vivents, ancje ai nemâi che, in chê civiltât, a jerin scuasi in simbiosi cui umans. E tantis voltis, a jerin plui dongje lôr dal om de tiere che no so fradi, il siôr.
E alore velu il contadin che al cjale intai voi la vacje che al à veglât dute la gnot par judâle a parturî; vele none ‘Sebie che e vai il fì pierdût in vuere dutune cul so mul, copât parie cun lui.
Il voli dal poet si slargje su dute chê umanitât: Giralt che al ten cont dute la vite un çuf di cjavei di femine; il sotan che, pleantsi, al salude il vuardian (il cjan dal paron) in lenghe taliane; il predi che nol sopuarte plui la solitudin e si piert intal bevi; la zovine mandade a Vignesie a fâ la sierve; Just sparît cuissà dulà pal mont; Silveri ruvinât par une firme metude cence ben savê ce che al faseve; il cjaradôr su la grave de Tor cu lis stelis sore dal cjâf.
Ducj ju compagne, il poete, cun afiet e ancje cun ironie. La ironie di un che al cjale di une posizion vantazose (Zof al è un om di culture, di culture penze) e che i vûl ben in maneire avuale a dutis lis creaturis che al piture, che si sente dongje di lôr, che ur impreste lis sôs perualis, lis peraulis de poesie. Che al è un di lôr. ■
Laurin Zuan Nardin


text:
Giovanni Pillinini, “L’orloi dei vite”, Udin, 1982
“No tal caratar, ma tal mût di vivi, di un pôc in cà, Saveri al jere cambiât. Un grum di pizzulis robis, che une volte no lu varessin interessât, cumò i pareve ch’a’ vessin une grande impuartanze. A chês grandis, come il lavôr, la cariere, la nomèe, nol faseve quasi plui câs”.
Cussì e scomence la conte Une grampe di vite, la prime des undis che i dan vite a chest libri di 127 pagjinis, editât de Filologjiche za fa trente agns. La prime, la plui lungje e je un piçule opare mestre. E trate un argoment che al jere dificil di spietâsi in chei agns. Vâl a dî la sessualitât. Ce maniere che la sessualitât, vivude cence pôris e ancje cence i tancj berdeis che la educazion catoliche dispès e meteve par traviers, e pues judâ une copie a cjapâ cussience di se, de vite, dai rapuarts. E la tratazion e je esplicite, clare, no lasse nissun aspiet intal grîs di peraulis no ditis. E esplicite e je ancje la analisi dai scrupui e des conturbiis dal predi che al ven inviestît di cheste problematiche. «Se i fruz si fasessin pocant un boton, nol nassares plui nissun», i dîs a la femine, in confession. Ma cuant che al vierç la biblie per cjatâ un confuart ai siei dubits, il voli i cole propi sul Cjant dai cjants: duo ubera tua…e vie a cirî alegoriis, significâts scuindûts, cuant che invezit, duo ubera tua a son propi i doi sens di une femine. Il misteri de vite, in fonts, al è cussì sempliç!
Il teme de sessualitât si lee cuntun altri argoment une vore presint intes contis, chel de vuere. In Bombardament e je la vision des cuessis di une zovine a fâi passâ la pôre a di un soldât sot des bombis. In Un cjaldîr plen di aghe un pari i racomande al fì che al partìs in vuere di stâ atent ancje a lis feminis («di no tirâsi dongje qualchi malatie…»); ma il fì al tornarà dome la gnot dai muarts a bevi intal cjaldîr che sô mari i veve prontât.
Une condane radicâl de vuere si le cjate in “O mi clami Toni Megot”, dulà che un om che la vuere le à provade su la sô piel, al fâs un resonament cussì sempliç e cussì clâr che al ven di dâsi di maravee che ancjemò al sedi cualchidun che al puedi difindi la idee stesse di vuere, «un discors fra cjocs», nuie di plui e nuie di mancul.
Nol mi risulte che Pillinini al vedi scrit altri di narative di li indenant (al è un storic di valôr): se lis premessis a jerin chestis, al vares podût dânus bielis provis!. ■
Laurin Zuan Nardin


text:
IL FERÂL. I dîs de memorie
Il mês di Mai, pai furlans, prime che al mês dal rosari e a la madone, al puarte il pinsîr al taramot. 6 di Mai e reste une date storiche pe nestre tiere e pal nestri popul. E segne il prin e il dopo. Par tantis resons il Friûl di prime nol è stât il Friûl di dopo, tal ben e tal mâl, in chel che al è deventât miôr e in chel che al è deventât piês. Ripensâ al è dovê, e je necessitât, par no dismenteâ e par lâ indenant. Chescj pinsîrs di pre Antoni scrits tal 1996 a 20 agns de grande scjassade, o pensi che nus fasin propit ben.
pre Roman Michelotti
“Mil agns pai tiei voi a son come la zornade di îr, biel passade, o tant che vie pe gnot une volte di vuaite” (Sal 90, 4). In cheste unitât divine di misure dal timp, i vincj agns dal taramot dal 6 di Mai a son duncje un lamp, come chel lamp trement, cence fin, che al à spacade une tiere, sfruçonade une ricjece milenarie, dividude une storie, segnade une gjenerazion. Al sarès za un regâl e une consolazion rivâ a cjalâ chest moment dramatic e mistereôs cul voli di Diu, par vê un voli plui alt, slargjât, relatîf.
O met tes mans di Diu i mil e passe fradis che in chê gnot a àn viodude cjonçade la glagn de lôr vite, soredut chei che a varessin vût dut dirit di vivi. Parcè lôr o no nô? O met tes sôs mans ancje chel numar impressionant di personis, soredut anzianis e dibessolis, che a àn rivât saltâ fûr de tragjedie cul cuarp ma che a àn lassade sot des maseriis la voie di vivi e a son coladis come fueis di un arbul scjassât cun masse viamence.
O met tes mans di Diu ancje chei che, tal moment de confusion, a àn spesseât a meti a salvament il tacuin e la robe, lassant che lis ruspis a puartassin vie il rest. Ancje lôr, che siguramentri a son legjon, in chê gnot a àn cognossude la muart, chê de anime. No ur fâs predicjis. O varès di fâure a di chei che a jerin paiâts e a vevin il compit di judâ la int a capî che il tacuin e la cjase no valin plui de culture, de religjon e de memorie.
Te vore inmense de ricostruzion che, cu lis sôs ombris inevitabilis, e à metût in lûs ancjemò une volte la fuarce morâl, la laboriositât, l’inzegn e la “rabie” di un popul cognossût soredut pe rassegnazion, o laudi il Signôr pal tant che al è stât fat in timp relativamentri curt. Une pagjine di storie positive, soredut pe partecipazion des comunitâts, pe volontât corâl di compagnâ la ricostruzion matereâl cuntun ben inrinunciabil come la universitât. E podeve jessi plui biele se, dongje dai miliarts, al fos rivât il contribût di ideis e di progjets plui rispietôs de nestre identitât. Ancje il brut al coste.
A conferme de veretât bibliche che ogni robe e à dôs musis, cualchidun al à rivât a cjatâ, framieç des maseriis, la muse disfigurade ma autentiche de nestre culture native. A son vignûts fûr spetacui di cjasis, di borcs, di glesiis che a restaran a testemoneance benedete di une sielte inteligjente. No fâs nons, ma i spiei a son sot i vôi di ducj e ducj a vegnin a cjalâju. Cualchidun invezit, ministradôr e predi, no i à parût vêr di aprofitâ de disgracie par fâ sparî ogni segnâl di colegament cul passât. Par manìis di grandece, par ignorance imperdonabil, par stupide inlusion di modernitât, e restarà tai secui la testemoneance pesante, incancelabil, di une sielte disgraciade. No si pues zontâ mâl a mâl, dam a dam. No fâs nons, ma ancje il plui vuarp si inacuarç dai scandui di certs edificis gleseastics e civîi.
No mi sint fâ cuintriposizions fra ricostruzion “morâl” e “matereâl”. Un popul che al dà sot al à une sô fuarce morâl. Si trate di slargjâ cheste positivitât a dute l’estension dal vivi. Tant plui che la spiritualitât e la civiltât a son simpri in ricostruzion pal fat che il spirt nol cognòs stabilitât e antisismicitât.
Tal vanzeli si fevele di un grant taramot, colegât cu la muart e la resurezion di Crist (Mt 27, 53; 28, 2). O domandarès la gracie di rivâ a dâi un sens pascâl ancje a cheste nestre pagjine dramatiche e straordenarie. Di capî che vincj agns fa al jere il Signôr de vite e de muart che al passave pal cûr dal nestri Friûl. Ma che ancje il nestri popul al à savût profitâsi dal passaç di Diu par fâ ancje lui la sô pasche, il so passaç de muart ae vite. ■
(publicade su Cirint lis olmis di Diu, n. 3 pag.84)


text:
Archive for the ‘Cuintristorie dal '900’
Si tache une vore mâl. Ai 28 di Avost dal 2000 la Zonte Regjonâl e aprove il plan par meti in sigurece il flum Tiliment, assegnant ae Technical Spa il progjet par tirà sù lis “cassis di espansion”: un polmon di ciment par incanalâ lis aghis, copant un dai ecosistemis plui interessants da la Europe.
Par [...]
Posted on on Dicembre 16th, 2011 in
2011, Articoli, Cuintristorie dal '900, Dicembar |
No Comments »
L’ultin deceni al è un spieli trement dal Secul curt
Al è il 1990 cuant che il judiç di Vignesie Felice Casson al vierç une inchieste suntune operazion che i servizis segrets talians, il cjacarât SISMI, al veve inmaneât par parâ l’imperialisim dai Stâts Unîts cuintri il nemì comunist orientâl, che al cucave propit di là [...]
Posted on on Novembre 9th, 2011 in
2011, Articoli, Cuintristorie dal '900, Novembar |
No Comments »
Inmò une identitât furlane fuarte intun periodi di scjas politic e ambientâl
Il Friûl al rispuint fin dal prin moment al taramot che ai 23 di Novembar dal 1980 al scjasse la Irpinie, fuart di un model eficient e ben colaudât, dimostrant ae Italie e al Mont che chi di nô lis disgraciis a insegnin a [...]
Posted on on Ottobre 13th, 2011 in
2011, Articoli, Cuintristorie dal '900, Novembar |
No Comments »
Il deceni di grancj cambiaments sociâi e dal nestri “ante o post Christum natum”
Si tache cuntune concuiste grandonone, firmade par man di un Furlan, Loris Fortuna, comunist pintît dai fats di Ongjarie dal ‘56 e convertît al Socialisim, che propite tal 1970 – a pene rielet ae Cjamare dai Deputâts dal Guvier Talian – al [...]
Posted on on Settembre 13th, 2011 in
2011, Articoli, Cuintristorie dal '900, Setembar |
No Comments »
Screade la “gnove regjon”, si impiin i moviments autonomiscj e inteletuâi
Cu la leç screade ai 31 di Zenâr dal 1963, il Stât talian al decît di unificâ al Friûl il teritori di Triest, che dome tal 1954 al jere definitivementri tornât in Italie: di fat, prime a jerin dome la provincie di Udin e che [...]
Posted on on Agosto 15th, 2011 in
2011, Articoli, Avost, Cuintristorie dal '900 |
No Comments »
Il secont dopovuere furlan tra emancipazion, inovazion e entusiasim
La vôs de modernitât e jentre tes cjasis dai furlans e si clame “Scandinavia”. E ven fûr dal famôs ufici “design” de Zanussi di Pordenon, che bielzà dal 1954, propite cuant che ancje la RAI e tache lis sôs trasmissions, al bute fûr ideis cuntun anticip straordenari [...]
Posted on on Luglio 15th, 2011 in
2011, Articoli, Cuintristorie dal '900, Lui |
No Comments »
Tantis bataiis intune grande tragjedie
I prins cinc agns a son chei trements de spiete, se si ju viôt cui voi di chei che a restin, ven a stâi lis feminis. La spiete e je simpri il lôr tragjic destin. A resistin, lis feminis. A lavorin par mantignî i fruts e i vecjos. In fabriche, te [...]
Posted on on Giugno 23rd, 2011 in
2011, Articoli, Cuintristorie dal '900, Jugn |
No Comments »
Shoah furlane
Ancje il Friûl teatri de persecuzion antisemitiche
“E je legjitime la difese cuintri i ebreus, che a son masse numerôs, a ocupin un puest privilegjât te vite aministrative, sociâl e economiche dal Paîs. In plui, su di lôr e clope une maledizion antighe, che e podarès coinvolzi ancje il nestri popul, cussì difarent par raze, [...]
Posted on on Giugno 23rd, 2011 in
2011, Articoli, Cuintristorie dal '900, Mai |
No Comments »
Provis gjenerâls di tragjedie
Il gjenocidi culturâl realizât dal Fassisim
Adunadis, marcis e bandierutis par ogni paîs de Furlanie, cun tant di divise, trombetis, fanfaris e tambûrs. Provis gjenerâls pe grande tragjedie che si sarès celebrade ae fin di chel altri deceni. Vincj agns par preparâ une gjenerazion di pipinots cence altre memorie che no sedi chê [...]
Posted on on Aprile 15th, 2011 in
2011, Articoli, Avrîl, Cuintristorie dal '900 |
No Comments »
Popui che par secui a son stâts in pâs, si son cjatâts nemîs par colpe dal nazionalisim
Bielzà tal Otubar dal 1912 il bataion Tumieç, cun volontaris dal Cividât e dal Glemone, incuadrâts sot il colonel Antonio Cantore, propite chel de caserme di Udin, al scjale lis dunis di savalon dal altilplan dal Gorian, dongje Assaba. [...]
Posted on on Marzo 17th, 2011 in
2011, Articoli, Cuintristorie dal '900, Març |
No Comments »
CAPITÂL DE MODERNITÂT
Al scomence pardabon cul bot il prin deceni furlan dal ‘900: di fat, ai 27 di Avost dal 1903 si scree a Udin la grande fiere campionarie, la Esposizion Regjonâl, calcolade tant che l’avigniment economic, culturâl e mondan plui impuartant dal an di bande di dutis lis cronichis no dome dal Ream di [...]
Posted on on Febbraio 16th, 2011 in
2011, Articoli, Cuintristorie dal '900, Zenâr-Fevrâr |
No Comments »


text:
SARDEGNE. Sarts arûts, prin di dut
La plui part dai sarts si sintin sarts. Al è ce che al salte fûr di une ricercje fate de Universitât di Casteddu/Cagliari adun cun chê di Dùn Èideann/Edinburc. I prins risultâts a son stâts dâts fûr sù par jù ae fin di Avrîl, intant che dentri de fin di Jugn si previôt la elaborazion complete di dut il scandai, che al è stât fat suntun campion di passe 6000 personis che a àn vût rispuindût a cuarante domandis su identitât, politiche, teritori e avignî istituzionâl de Sardegne.
PRIN DI DUT SARTS_ Di ce che si lei in rêt e sui gjornâi, la rilevazion e ufrìs un cuadri pardabon interessant de realtât sarde cemût che le sintin, le pensin e le volaressin i sarts. Il prin dât significatîf al tocje propit la identitât: il 27% dal campion si declare “sart e no talian”, il 38% “plui sart che talian”, il 31% “sart e talian compagn”, il 3% “plui talian che sart” e dome l’1% al dîs di jessi “talian e vonde”. Cussì, la dimension sarde e je esclusive o prevalente pal 55% de popolazion. Une altre cuistion di fonde che e ven frontade e je chê de dimension teritoriâl de apartignince: chê locâl dal paîs o de citât, che e vâl pal 22% di lôr; chê de Sardegne, maioritarie in tiermins relatîfs cul 28%; chês de Italie e de Europe, cul 18% e il 17%, e chê di chei che si definissin “citadins dal mont”, che a rivin al 15%.
VOLONTÂT DI INDIPENDENCE O ALMANCUL DI PLUI AUTONOMIE_ Sul avignî de Sardegne la ricercje e mostre che lis opzions indipendentistis a son chês fatis indenant dal 40% dal campion: di chescj trê su cuatri a son a pro di une Sardegne indipendente e dentri de Union Europeane, intant che il cuart (il 10% dal totâl) al volarès une Sardegne ancje fûr de Europe. Un altri 48% de popolazion al è a pro di une autonomie plui fuarte di chê di cumò, cuntun Parlament sart e une sovranitât che si puedi palesâ ad in plen almancul tal cjamp fiscâl. L’11% dal campion al volarès une Sardegne cuntun so Parlament ma cence nissune sovranitât, ven a dî sù par jù cemût che e je cumò, e dome l’1% che al reste al fasarès di mancul ancje di un Parlament sart, contentantsi de apartignince al Stât talian e de rapresentance a Rome.
VOIE DI IDENTITÂT E DOMANDE DI AUTOGUVIER_ Chescj dâts a meretaressin profondîts e metûts in relazion cun chei altris che a son stâts cjapâts su e che no son stâts ancjemò publicâts. Par esempli si podarès viodi in ce maniere che jessi e sintîsi plui o mancul sarts si incrosin cul jessi om o femine, cul nivel di scolarizazion, cu lis classis di etât, cu la dimension lavorative (dipendents-autonoms; setôr public-setôr privât; setôr professionâl specific), cu la definizion di se stes in tiermins politics (di çampe, di drete, di centri).
Cun dut achel, daûr dai dâts cognossûts si pues vualmâ daurman la esistence di une volontât e di une dibisugne di identitât che si stramudin ancje in domande di cambiament politic inte direzion di un nivel plui alt di autoguvier pe int e pal teritori de Sardegne. Si pues meti dongje i risultâts di cheste rilevazion cun chei di altris scandais fats cualchi an indaûr de bande dai ateneus de Sardegne su la dimension identitarie e sui ûs linguistics. Cun riferiment a un di chescj, si viôt une corispondince une vore fuarte tra chel 3% di lôr che al dîs che nol fevele ni al capìs nuie di sart e il 4% che in chest câs si declare plui talian o talianon e vonde. Di chê altre bande si podarès cjatâ chel 80% di lôr che a disin di jessi a pro de lenghe sarde a scuele.
TERITORI, LENGHE, IDENTITÂT E UFIERTE POLITICHE_ La gjeografie politiche de Sardegne e ufrìs une schirie di listis, partîts e moviments che si proponin tant che vôs autentichis de Sardegne, dai autonomiscj centriscj di PAR.I.S. e PSd’Az (Partito Sardo d’Azione) a chei progressiscj RossoMori e Manca Democratica fintremai ai indipendentiscj iRS (Indipendèntzia Repùbrica de Sardigna), ProgReS, Sardigna Natzione Indipendèntzia e A Manca pro s’Indipendèntzia. Fint cumò, ognidun par cont so, cheste galassie che cuntune grande aprossimazion si podarès clamâle “sardiste” (ancje se in realtât si clamin “sardiscj” dome chei dal PSd’Az) no je rivade a vê plui di un 10-12% dai consens a nivel regjonâl.
Cun di plui, su lenghe, teritori e identitât lis ideis buridis fûr di chescj sogjets a son dispès contraditoris e debilis. Lu marche cun fuarce Roberto Bolognesi, linguist e blogarin sart che al vîf in Olande, che al critiche su chest pont lis posizions dai indipendentiscj e l’economicisim dai politics di chenti, di ducj i partîts, che a calcolin pussibile dome «une economie cence tecnologjie, une tecnologjie cence sience, une sience cence culture e une culture cence lenghe».
AIAR GNÛF O GNOVIS FREOLADIS?_ Intant che in Sardegne la crisi e peste inmò plui che inaltrò e a vegnin fûr dutis lis busis di un modêl economic e industriâl coloniâl, al è alc che si môf, almancul in aparence, propit inte direzion mostrade dal scandai sart-scozês: in Març in Consei regjonâl al è stât fat bon un ordin dal dì che al somee meti in discussion la apartignince de Sardegne ae Republiche Taliane, diviers partîts a mostrin di vê une muse “sovraniste” e tal centriçampe a son chei di SEL che a fasin indenant une ipotesi di coalizion progressiste-sardiste pes prossimis regjonâls, morosant il PSd’Az par che al moli il centridrete.
Ancje in cjase PdL al è cui che al nase l’aiar gnûf: al è il president de Regjon Ugo Cappellacci, che ai 24 di Mai al à fintremai scrit a Monti une letare-difide bilengâl (par sart e par talian) par frontâ lis cuistion fiscâls ancjemò viertis cun Rome. Stant che chel, che fint chê altre dì al jere un fedelissim berlusconian, nol veve mai doprât in public il sart e che tal test la “limba” e ven clamade “la lenghe dai nestris vons”, al ven il dubi che e sedi dome propagande cence nuie daûr. ■
MARCO STOLFO


text:
RICUART. Un dai nestris
La Patrie dal Friûl e salude Arnalt Baracêt
Cuant che mi colpìs un grant corot, a mi no mi ven di vaî: mi si ingrope sù dut. E par solit mi met a fâ e pensâ alc altri. Anzit, fâ, parcè che il pinsîr no ti bandone. E par solit il fâ, il lavorâ par esorcizâ il dolôr che tu âs dentri. Chest colp però, ni jo o soi a vore daûr di chest gjornâl come che al sucedè cuant che al mancjà pre Toni, ni Arnalt lu jere, stant che si jere ritirât par vie di une malatie viliache.
Duncje a mi par memoreâlu cul fâ, mi reste di pensâ di cirî di mantignî la promesse ideâl che i vevi fat une volte, ven a stâi di batimi pardabon pal Friûl tal teren che i tignive lui. E che a mi no mi plâs piç.
Pal chel che al rivuarde il politic, “un grant si lu onore cu la veretât”, al diseve pre Toni, e cheste sô frase mi è restade dentri e za mi à procurât alc, che par cualchidun a son problemis, ma che par me a son medaiis “al valôr Beline”, che mi ten intor vulintîr.
Arnalt no si pues dî che al sedi un profete dal Friûl come un Marchi, un Tellini, un Marchet, un Beline. Sigûr Arnalt al jere un che si bateve pal Friûl, ma di chei leâts ancjemò al Stât talian e che al veve supât un ciert stamp dal mont. Ancje se dopo, jessint inteligjent, al veve fat i siei resonaments. Al jere un om dai siei timps: chei des tratativis, dal consociativisim e vie indevant. Cun chel, al è stât di chei che al à contribuît o otignî tant pal Friûl, ancje i presits a son di valutâ: tant par esempli vê une Universitât che si clame “di Udine” e no “del Friuli” (cun ancje parsore la Sissa di “riparazion” a Triest), che e je une feride simpri viarte.
Dut câs, tai ultims timps, al è stât sigûr chel che plui si bateve pal Friûl, miôr che tancj aromai masse cuets o congjelâts che a son ator.
E al jere un amì, Arnalt: un dai nestris. ■
Dree Venier


text:
DI BESSÔI - AFÂRS INTERNAZIONÂI. Internazionalizazion in cinc mossis
Ce coventaressial par leâsi di plui ai paîs dongje?
Al coventarès vê infrastruturis eficientis. E su chest teren o sin une vore in ritart. E no stoi fevelant dome des infrastruturis materiâls, ma ancje di chês imateriâls. Siet-vot agns indaûr mi soi rindût cont di chest cuant che o soi lât in Estonie e in Letonie. Bar, trens, avions, parcs: tu puedis lavorâ cul computer pardut parcè che dut il paîs al è cablât. E che al cjali che la bande largje e covente come lis autostradis, parcè che i trois de cognossince in dì di vuê a àn di cori svelts. Rispuindi mieze ore dopo a une domande di forniture al fâs pierdi bêçs.
L’aeropuart di Roncjis nol à vut il disvilup che si spietavisi.
O vin sbaliade strade. No si podeve competi sul trafic passizîrs cun Vignesie, ma si varès vût di deventâ un piçul hub viers dal Est european riservât soredut aes impresis e ai imprenditôrs. O cîr di spiegâmi: a un imprenditôr che di Palermo al à di lâ a Budapest o varessin vût di furnî no dome la pussibilitât di rivâ culì ma ancje di podê vê lis informazions par distrigâsi in chel paîs, e magari ancje un interprete. O vevi fate cheste propueste cuant che o jeri president di Finest, ma no je lade a bon fin.
La tierce corsie ise cussì necessarie?
E je necessarie no al Friûl, ma ae Europe interie. Jo però no capìs parcè che inaltrò daspò 50 agns di comunisim in 20 agns a àn fat autostradis cence problemis e chi di 30 agns la A4, la A28 e tantis altris robis a finissin tun pantan decisionâl che nus paralize. Cence contâ che in Italie a son ancje altris problemis tant che il cost de energjie, il cost dal lavôr, la pression fiscâl e la burocrazie elefantiache, che dispès a àn sburtât i nestris impresaris plui a delocalizâ che a espuartâ. Tornant ae sô domande, la tierce corsie, cuant che a finiran di lavôrs jenfri Ucraine e Ongjarie, e sarà il cuel di butilie par une cuantitât une vore penze di camions che a viazaran viers de Russie. Salacor o deventarìn un probleme european… No vin di rivâ a blocâ ducj i flus internazionâi de mobilitât.
Sperìn di no, ma cemut si podaressial fâ rindi plui atrative la nestre economie?
Inventâsi alc, e di corse. In Serbie, cuntune politiche salvadie di esenzion fiscâl e doganâl, a àn rivât a atirâ capitâi, ma ancje a deventâ pont di riferiment par une aree come dute la ex Union Sovietiche, in gracie di un acuardi di libar scambi. Al è clar che nô no podìn imagjinâ operazions cussì disinvoltis, ma cualchi idee in plui par facilitâ i scambis, chel sì… O sin une base logjistiche naturâl, ma se invezit di atirâ chei che a àn di “doprânus” ju mandìn vie…
Inte scuele ce formazion laressie sburtade par judâ ducj nô a jessi un tic plui “diplomatics”?
Facil. Lis lenghis. Il plurilinguisim al è pe nestre Regjon un vantaç strategjic di coltâ, no di butâ vie. La cognossince des lenghis e varès di jessi patrimoni di ducj, ma soredut de classe dirigjente, in prin lûc chê politiche. Cognossi lis lenghis al vûl dî capî chei altris e capî il mont: e dome cui che lu capìs, al pues ancje cirî di cambiâlu. ■
Walter Tomada


text:
IL FERÂL. Ce frico cun chel Zico
Ancje chest an l’Udin al è rivât a fâ un bon campionât di balon, cun grande sodisfazion di tancj sportîfs furlans. Cence gjavâ nuie ai passionâts, al è just ancje fâ cualchi resonament che nus puarti a problemis plui sostanziâi. In chest pre Antoni nol pierdeve ocasion. Cualchi probleme di 30 agns indaûr al è superât, altris a son ancjemò in dute la lôr crudece e dramaticitât: puescj di vore, situazion economiche e finanziarie, rispiet e valorizazion de proprie identitât e culture, ricognossiment dai dirits naturâi cun leçs e struments in merit che a restin simpri congjelâts tai casselins dai sorestants.
pre Roman Michelotti
Che i furlans a vedin fate une figurone cul câs di Zico no mi sint, in cussiense, di dîlu. O sai che i sportîfs, zovins e carampans, mi disaran che dopodut ancje il sport al à la sô impuartance sicu vargule par scjariâsi dal convulç de vite moderne e sicu mieç par disgredeâ il vuluç dal timp libar.
O sai ancje che l’Udinês no jentre cui metalmecanics e che i fastidis dai taramotâts a restin ancje se Zico nol passe il poç.
Ce che no rivi a capî e je cheste vivarositât dai furlans par une cuistion di balon (lôr a disin che si trate di dignitât, ma che dopomai che nus e àn insoçade) e il sintî cheste int, di ogni ete e fate e divignince, a pierdi il cjaf daprûf di une cuistion cussì di seconde rie.
No vuei fâ il moralist pai bêçs, seben che strassâ miars di milions al è un pecjât di chei cu la code. Ce che no capìs e che no vuei acetâ al è che un popul intîr, cjamât di soldâts, di impiegâts e mestris e miedis e sorestants forescj, cun problemis di ocupazion grancj come monts, al dismentei dut e si discjadeni te plui grande manifestazion mai sucedude. Almancul misurant la confusion.
Alore mi ven di pensâ ai romans che a incjocavin la plebae cui zûcs dal circ par che no dopràs il çurviel. E di fat un popul cence culture nol à altre sortide fûr dal balon, des cjançonetis e di cualchi putaneç. Ma un popul cence culture al è ancje un popul cence avignî, sint un popul di pipinots tes mans di chei altris. E cheste e je dure di glotile.
Come che e je dure di sintî une int a ribelâsi par une sentence di balon, ancje no juste, e tasê e sopuartâ e no scomponisi denant di injustiziis che a àn sanganade la storie di îr e di vuê. Bastarès pensâ che no sin parons di nuie: ni de tiere, ni de scuele, ni dai puescj di comant, ni di chei di lavôr, ni de lenghe ni tant mancul dal nestri avignî.
E viodi i onorevui, di ce cu sedi partît, ducj par un fîl a cori jù a Rome a domandâ udience.
Cuant mai ano vude cheste armonie? Veramentri a jerin par un fîl ancje ai timps de unitât regjonâl, te universitât, tal taramot. Unîts tal freânus.
Te amarece, e grande, di cheste canicule che ti gafe cuarp e anime, une consolazion: che cumò, par dîle cun Pup, i politics a scugnaran là dacordo ancje tes robis plui impuartantis, cence nissun rimpin, e che i furlans, cumò che a san berghelâ, a varan di fâlu simpri. E nissun nol podarà dâur dal cjampanilist o dal cjastron.
E come che a domandin par gjoldi il timp libar, a savaran batisi ancje pal timp di vore e pal puest. Cualchidun, che prime si sintive talianon, cumò al à voltadis lis spalis a la “patrie”, deventade madrigne e musse, e al à tacât a pensâ che jessi furlans e talians no je propit la stesse mignestre. Che anzit al sarès il câs di cjalâ ogni tant par in sù. Po no vevino scrit “O Zico o Austria”? Nancje chest. dopo sucedût, nol sarès mâl. Come che nol è mâl lei, sul Giornale dai 11 di lui, une letare firmade di 25 di lôr, di san Vit al Tiliment. I rispuindin a Pastore disint che i furlans a vevin dome la idee di notâ la scuarde tal campionât austriac e no, come che al veve capit malamentri lui, di passâ sot l’Austrie “perché quest’ultima soluzione sarebbe un regalo troppo bello e gradito per la maggior parte dei friulani”. Sun chest no soi dacordo. Che la Italie e sedi par nô une disgracie lu palpe ogni furlan cuntun sbit di sintiment e di voli, ma che i furlans a vedin gole di lâ sot di un altri paron, no crôt. Parons mancul a ‘nd è e miei al è.
Se duncje, cu la cuistion di Zico, i furlans a àn tacat a capî che no son dome di serie “B” ma che no son nuie, dome vacjis di molzi e mus di fâ lavorâ, si podarès ancje parâ jù cheste brute pagjine scrite dal popul furlan. Cui pîts. ■
pre ANTONI BELINE
La Patrie dal Friûl, n. 7-8 lui-avost 1983)


text:
CJARGNE. Fielis, un tesaur di scuvierzi
A 12 km da Tumieç e a pôus minûts di strade de Plêf di San Piêri di Zui, a 830 m. sul livel dal mâr, a si cjate il piçul paisut di Fielis. Il paîs al conte cirche 45 animis che a vivin dut il timp dal an, d’estât chist numar al cres fint a 200/250. Tancj a son i paesans che a tornin a saludâ la lôr cjere ma a son tancj encje i turiscj e i forescj che a rivin da Triest, Vignesie, Milan, Rome par passâ cualchi dì in pâs e trancuilitât.
A Fielis a ‘nd è un grum di cjantons interessants da scuviergi: la cjase “dai moros”, cu la sô struture carateristiche dai archs in piêre metude a nûf pouc timp fa grazie al comun e al intervent des “belle arti”; l’ex latarie sociâl indulà che a si pos viodi cemût che si lavorave il lat dal paîs (ai son encje i regjistros par segnâ la cuantitât di lat che ognidun a puartave); la glesie dal sietcent dedicade a San Roc.
Ma a si cjate encje, inte ex scuele, un piçul bar cun negozi di alimentârs indulà che, prenotant, a si pos mangjâ plats tradizionâi (in particolâr a Fielis a son famôs i cjarsons).
D’inviern Fielis a davente mete di tancj turiscj che cu lis cjaspis a van in Malghe Daude (obietîf tant preseât encje d’estât, lant a pît o in biciclete, dulà che si pues cjatâ formadi e scuete frescje); il percors al davente inmò plui intaressant parcè che lant indavant a si rive prime in malghe Meleit (indulà che al è l’agriturisim) e po’ intal Zoncolan.
“Aveniments che an segnât il paîs – al conte il giovin Cristian Agostinis – a son principalmentri doi: il taramot dal ‘76 che, come dal rest dal Friûl, al à lassât i siei segnos e mi ven tal cjâf la place 19 di març cuant che in timp di vuere i cosacs a vevin di copâ ducj, ma grazie a un miracul ch’al ven atribuît a San Josef a son stâts sparagnâts; da chel an par ringraziâ a si fâs la pussisjion. Par vegni a Fielis a tocje prin di dut vei pasjion pe mont e pe trancuilitât! No si pos pratindi di vei dutis lis comoditâts de sitât! Ma a ‘nd è robis che la sitât a s’insumie di dâ! Tocje dome saveilis scuviergi e preseâ!” ■
Marta Vezzi


text:
FRIÛL EUROPE. Italie a cessecûl
Il Consei de Europe al torne a tirâ lis orelis al Stât talian in cont dal nivel ancjemò masse bas di tutele che al ven garantît aes minorancis. Ai 4 di Lui stâts il Consei dai Ministris di chê che e je la plui viere des organizazions intergovernativis europeanis – e je stade costituide tal 1949 – al à fat buine une risoluzion che e tocje la metude in vore de bande dal Stât talian de Convenzion di suaze pe protezion des minorancis nazionâls.
Il document al conferme lis osservazion fatis indenant inte “Tierce Opinion su la Italie” presentade za tal 2011 de bande dal Comitât tecnic consultîf che al sta daûr de aplicazion Convenzion, ratificade de bande de Republiche taliane tal 1997. Di une bande, al ven preseât il fat che tai agns passâts, dal 2005 al 2009, a sedin stadis fatis buinis, a nivel regjonâl, gnovis leçs di tutele. Di chê altre e ven palesade une liste di preocupazions di sgrisulâsi: la partecipazion ai procès decisionâi de bande des personis che a fasin part des minorancis e je ancjemò limitade; l’insegnament e l’ûs des lenghis minoritariis tes scuelis al cjate ostacui di ogni sorte, a tacâ des risorsis economichis che a son scjarsis e a son daûr a lâ ancjemò al mancul; i tais ai fonts a àn limitât l’impat positîf de metude in vore de normative di tutele no dome inte scuele, ma ancje par ce che al tocje l’ûs des lenghis propriis tai rapuarts tra citadins e istituzions, tai servizis publics, tai media e te produzion culturâl.
Magari cussì no al piês no son limits, cemût che a mostrin lis gnovis riduzions dai finanziaments statâi e i contignûts di ciertis iniziativis legjislativis e aministrativis. Chest al salte fûr tal stampon di chê che e varès di deventâ la Leç di ratifiche de Cjarte europeane des lenghis regjonâls e minoritariis, che e fâs fîs e fiastris tra lenghis e comunitâts. E je compagne ancje la impostazion dal decret dal guvier pe spending review e dal so document tecnic di compagnament, là che si fevele di scuele e minorancis doprant espressions tant che “madre lingua straniera” e “particolari dialetti”, che intun colp sôl a fasin cuintri al dirit, al bon sens e ancje ae lenghe taliane. Plui che revision de spese, revisionisim legjislatîf: cence logjiche e cence legjitimitât. ■
MARCO STOLFO


text:
RIFLESSION – 5. Identitât e universalitât inte Bibie
5. Aspiets universalistics inte Bibie ebraiche
Inte Bibie o cjatìn ancje tancj aspiets che jo o clami universalistics. Ven a stâi di colegament, colaborazion, scambi culturâl e religjôs cun altris popui e altris culturis.
La redazion de Bibie ebraiche e je stade fate daspò la esperience di liberazion de sclavitût in Babilonie de bande di Ciro (539 p.C.). Tant e je vere che, come che o ai dite, il Re dai Rês al è stât considerât il Messie di JHWH. Duncje une figure par simpri paradigmatiche di Re che al dilibere un popul.
La esperience di liberazion dai babilonês e je stade probabilmentri cjapade a riferiment inte redazion dal libri dal Pentateuc. La origjin di Israêl e ven colegade a une esperience di liberazion dal Egjit. Ma di cheste liberazion (tor dal 1300 p.C.) no si à nissune documentazion storiche. Il leader e fondadôr dal ebraisim, Mosé, se al è mai esistût, al samee jessi stât un princip egjizian. E forsit il prin nucli storic dal popul scjampât dal Egjit al jere un grup di egjizians monoteistics che a scjampavin vie daspò la muart dal lôr faraon Akhenaton (1360-1335 p.C.).
A nivel religjôs mi somee che a sedin stadis tantis lis influencis che il popul di Israêl al à tirât sù di altris popui e che si puedin cjatâ inte Bibie. Come che o ai dite, une de primis formis di monoteisim si à disvilupade in Egjit de bande dal faraon, considerât eretic, Akhenaton. Al è une vore dificil pensâ che il monoteisim cuasi contemporani di Mosé nol sedi colegât a chel di Akhenaton.
Dal VIII secul prime di Crist fin a la deportazion in Babilonie, JHWH al è il Diu principâl di Israêl ma al somee che nol fos di bessôl, a ‘nd jere tancj altris dius. Il monoteisim al somee rinfuarcîsi daspò il contat cul zoroastrisim. No dome, ma JHWH al cjape sù tantis carateristichis di Ahura Mazda, nol è plui teribil ma al è bon, al vûl che i oms a realizin la justizie, al pense a la vedue e al puar. Par no fevelâ dai libris apocrifs dal Vecjo Testament, come i libris di Enoch, che mi samein une vore colegâts cu la teologjie zoroastriane.
Ancje la elenizazion, che e je vignude daspò lis concuistis di Alexandros il Grant, e à puartât dentri l’ebraisim tantis ideis che o consideri universalistichis. Par esempli, a Alessandrie di Egjit e je stade scrite o voltade par grêc la Bibie (cognossude come Bibie dai setante). Une Bibie che e je stade une vore doprade dai cristians e sconfessade dal judaisim rabinic. Dôs personalitâts ebraichis une vore impuartantis dal prin secul a son Joseph Flavi e Filon di Alessandrie, doi ebreus elenizâts che a àn scrit in grêc impuartantis operis di storie e filosofie.
(al va indevant) ■
Franc Fari - de Universitât dal Friûl


text:
Archive for the ‘Sant Jacum’
De fin dal mont a la fin dal nestri mont
I grancj pelegrinaçs no dome a dividevin la vite in sens cronologjic, ma in sens spirtuâl e profont. Parcè che la esperience dal pelegrinaç, preparade, vivude, patide, ju gambiave interiormentri. No jerin plui chei di prime e si viodeve cheste difarence te lôr cuotidianitât. Parcè [...]
Posted on on Dicembre 16th, 2011 in
2011, Articoli, Dicembar, Sant Jacum |
No Comments »
Cirìn il nestri lusorut
Il pelegrin al à dibisugne ancje de manteline e dal cjapiel. Par parâsi dal garbin che al sofle di ogni bande e des ploiis e dai burlaçs che ti petin intor cuant che salacor tu ti crodis plui sigûr.
Personalmentri o soi un che al patìs frêt. E il frêt no mi [...]
Posted on on Novembre 9th, 2011 in
2011, Articoli, Novembar, Sant Jacum |
No Comments »
Insieme a crevâ il pan su la tombe dal apuestul
Dai tancj ricuarts ingrumâts intun timp cussì curt, il plui fuart par me, e no dome par me, al è sigurementri la messe di vinars ai 16 di Fevrâr, cjantade e vivude cun grande devozion e comozion te capele de Madone dal Pilâr. Nol capite ogni [...]
Posted on on Ottobre 13th, 2011 in
2011, Articoli, Novembar, Sant Jacum |
No Comments »
Une selezion te selezion
Se il grop dai dodis apuestui al jere za selezionât rispiet ai setantedoi dissepui, Jesù al fâs une selezion te selezion e i ‘nt sielç trê che a son presints tai moments plui impuartants de sô vite e mission. I trê a son Pieri, Jacum e Zuan. A son presints cuant che [...]
Posted on on Settembre 13th, 2011 in
2011, Articoli, Sant Jacum, Setembar |
No Comments »
Jacum, fi di Zebedeo e fradi di Zuan
O ai fevelât dal pelegrinaç di Sant Jacum, de basiliche diSant Jacum e mi inacuarç che no ai ancjemò fevelât di lui, il protagonist, come che nus ven presentât inte Scriture.
Al va precisât che, tal GT, chest non al ven fûr trê o forsit cuatri voltis. Il prin [...]
Posted on on Agosto 15th, 2011 in
2011, Articoli, Avost, Sant Jacum |
No Comments »
Curiosant tra une preiere e chê altre…
Ancje se un al è une persone di intense religjositât, no si pues pratindi che al prei fin che i vegnin lis vissiis te bocje. Al scuen fermâsi ognitant a tirâ flât e a cjalâ ator, in Sante curiositât. No vin di dismenteâ che i lûcs de devozion popolâr [...]
Posted on on Luglio 15th, 2011 in
2011, Articoli, Lui, Sant Jacum |
No Comments »
La puare preiere di un puar predi
In cheste coralitât di personis e di pinsîrs, dal moment che o vevi simpri peât il pelegrinaç di Sant Jacum al mont dai muarts, il prin puest lu ai riservât a chê procession di int che e veve finît di strissinâsi fint a la fin dal mont, dal lôr [...]
Posted on on Giugno 23rd, 2011 in
2011, Articoli, Jugn, Sant Jacum |
No Comments »
Inzenoglât denant di un grant Sant
Ancje se il nestri pelegrinaç nol veve nancje ombre di paragon cui pelegrins che tai secui si jerin metûts in strade prime di nô, partint di France e di Gjermanie, instès o ai provade une grande emozion cuant che mi soi cjatât denant di chel grant Sant che mi cjalave [...]
Posted on on Giugno 23rd, 2011 in
2011, Articoli, Mai, Sant Jacum |
No Comments »
Fortune e disgracie de nestre ete
Metint pît a Santiago, dopo a pene une ore di svol, o ai pensât ae fortune e ae disgracie de nestre ete. Di rivâ intun lamp fint ai confins dal mont, ma di no vê il timp materiâl e psicologjic di preparâsi. E o ai capît ancjemò une volte ce [...]
Posted on on Aprile 15th, 2011 in
2011, Articoli, Avrîl, Sant Jacum |
No Comments »
Tal cjamp de stele
Ancje se la visite a Barcelone e je stade biele e chê di Montserrat interessante, la mete dal nestri viaç e jere Santiago de Compostela, là che dal 800 il vescul di Iria, Teodomîr, vuidât de lûs di une stele, al veve cjatade une tombe che no podeve no jessi venerabile. E [...]
Posted on on Aprile 15th, 2011 in
2011, Articoli, Març, Sant Jacum |
No Comments »
Une citât metude suntune mont no pues restâ platade
Naturalmentri la Madone e opere midiant dai oms. E i benedetins di Monserrat a àn rivât a jessi fedêi a Diu e al popul, che e je la uniche maniere di jessi fedêi. A àn incjarnade la fedete lenghe e te culture dal popul, paiant di persone [...]
Posted on on Febbraio 16th, 2011 in
2011, Articoli, Sant Jacum, Zenâr-Fevrâr |
No Comments »
Une grande lûs su la Mont Seade
Ancje se no vin vût, come che si sperave, la compagnatorie, la visite ae badie di Monserrat e à lassât un bon segnâl tal nestri cûr. Prin di dut pal puest, poiât jenfri lis cretis e cerclât di fumate come un nît di acuile. Po pe grandece e maestosetât [...]
Posted on on Gennaio 17th, 2011 in
2010, Articoli, Dicembar, Sant Jacum |
No Comments »


text:
MUSICHE. Joy! Ce biele zoventût
Sêstu jenfri i 18 e i 30 agns? Âstu gole di provâ une radio vere? Sâstu che la comunicazion par furlan e pues deventâ un mistîr? Alore pense, scrîf e prepare 5 minûts de tô trasmission. Si pues stracâ cussì la gnove iniziative bule de Radio Onde Furlane “Joy! Ce biele zoventût!”, che e larà in onde ai 27 e 28 di Avrîl che a vegnin. La zoventût e je biele e e partecipe, cheste volte daûr dai microfons de radio e dal vîf, par fevelâ, meti musiche, contâ storiis o condividi ideis. La miôr trasmission che e vignarà fûr dal concors e vincerà un contrat di colaborazion cun Onde Furlane. «O vin pensât a cheste sorte di talent show come une maniere origjinâl par sburtâ i zonvins a fâ musiche e comunicazion par furlan», al à dit Pauli Cantarut, president di Informazion Furlane, «l’obietîf al è chel di creâ une vôs gnove te comunicazion in marilenghe».
Testimonials di cheste operazion, i innomenâts cjantants e supporters de musiche furlane, Dj Tubet e Dek Ill Ceesa. Cjalait achì il promo: https://vimeo.com/38645756.
E par savê dut de iniziative, fracait chest link: www.ondefurlane.eu/joy. O cjatarês ancje conseis par fâ radio in marilenghe di bande di professioniscj come Pauli Cantarut, Enrico Turloni, Andrea Joime, Claudio Moretti o Giorgio Cantoni e tancj altris. ■
Natascia Gargano


text:
TAL ETERE. Timp scjadût pe Rai
Tignît a ments une date: ai 5 di Març. Parcè che la conte e sta par finî. Anzit. Cuant che o learês chest articul, e sarà za finide. Di Palaç Belgrât, al moment, a comentin: «Cumò, o sin in spiete». E la spiete, il moment de veretât, e sarà une volte passâts i 30 dîs di chê date. Di cuant che, ven a stâi, la Provincie e à dât mandât – su at formâl aprovât de zonte Fontanini – al so Ufici legâl di mandâ une seconde letare di difide sedi al Ministeri dal Disvilup Economic che ae Rai.
PRIME BOLZAN?_ Dentri di chel timp, si impon ai doi sogjets di fâ buine la convenzion par che a sedin metudis in vore trasmission radiofonichis in marilenghe. No si capìs parcè, ma tai plans alts di Viâl Mazzini – cussì a riferissin – a vuelin spietâ che e passi prime la convenzion cu la Provincie di Bolzan pe sede Rai di Bolzan. No si veve mai sintût di precedencis o graduatoriis jenfri lis minorancis. Ma se nissun segnâl al rivarà dentri di chê dì, la Provincie e doprarà l’imprest judiziari par otignî in vie costritive l’adempiment de normative di tutele de lenghe furlane, in plui di un eventuâl risarciment dai dams. «Se al jere un segn di passâ – al comente Fontanini –, chest al è za stât passât. A passe 10 agns de jentrade in vore de leç 482, i furlans a spietin ancjemò che e sedi previodude e garantide une programazion stabile pes trasmission televisivis in lenghe, tal ambit dal Friûl. A dispiet des tantis atestazions di bande dai sorestants romans». Di no dismenteâ che, ae fin di Zenâr, si jere dât dongje un incuintri a Udin fra il president Fontanini, il diretôr de ARLeF William Cisilino (che in chê ocasion al deventà ambassadôr plenipotenziari des istancis dai furlans su Rome, in mert ae cuestion de radio tv), il diretôr comerciâl di Raitrade Luigi De Siervo, e il diretôr de sede Rai di Triest, Roberto Collini. E al sameave che la robe e fos fate. Invezit, i dîs a son passâts cence nissun cambiament, ingnervosint Cisilino e Fontanini che, a reson, si son sintûts cjapâts pal nâs, daspò la aparizion e lis assicurazions dai funzionaris de tv di Stât.
TANTE FADIE DOME PE RADIO_ Ciert, e salte ai voi une stramberie. Pe prime volte si è rivâts adore di inserî il furlan tal contrat di servizi, dome pes trasmissions de Radio. E ce fature, par otignîle. Cumò e mancje, par dâi aplicazion, che e sedi firmade la convenzion ad hoc tra Servizi radiotelevisîf regjonâl e Presidence dal Consei dai Ministris. Insome, ae fin al mancje simpri alc prime che si rivi a meti in vore in maniere concrete la leç. Isal un impasse politic? E sì che in comission di Vigjilance Rai a son sentâts doi nestris rapresentants, Vanni Lenna (di Fors Disot)
dal Pdl e Mario Pittoni (di Udin) de Leghe. E in cuote, tal stes partît di chest ultin e di Fontanini, tal Cda de Rai, e je sentade ancje Giovanna Bianchi Clerici, che e dovarès tignî ben presints lis esigjencis des minorancis linguistichis. Invezit ancjemò nuie.
CLASS ACTION_ Stant che sul cjaval cjonçât de Rai e pindulave za une prime difide, se dopo la seconde nol sucedarà nuie, la Provincie e fasarà cause ae Rai e e domandarà di «risarcî i dams al popul furlan che si è viodût dineât par agns un dirit», al à dite Fontanini. A chest pont, ducj i furlans a podaran partecipâ a une class action: ducj chei che si sintaran danezâts tal ricognossiment di un lôr dirit a podaran domandâ risarciment al judiç, une volte inviade la cause legâl. ■
Oscar Puntel


text:
Archive for the ‘Furlans tal Mont’
Diviersis realtâts associazionistichis si son lamentadis des nestris osservazions sul Friûl fûr dal Friûl, ancje cuant che o vin fat coments positîfs, cuasit che le vessin cun cualchidun. Nuie di personâl cuintri di nissun, mancjarès!
Ma se o viodìn che alc proponût al va cuintri l’interès dal Friûl, massime se al cjape dentri i dissendents di [...]
Posted on on Luglio 13th, 2012 in
2012, Articoli, Furlans tal Mont, Lui |
No Comments »
Cuâl isal il cuadri tipic dal Friûl? Domande dificile, ognidun di nô al darà une rispueste difarente come che son difarentis lis varietâts de lenghe furlane di paîs in paîs. Portofino al à il so golfut cu lis cjasis coloradis, Piran i tramonts su lis salinis di Sicciole, Rovigno batanis e abitazions che a vegnin [...]
Posted on on Maggio 16th, 2012 in
2012, Articoli, Furlans tal Mont, Mai |
No Comments »
In Friûl e je rivade la Vierte e cu lis cisilis ancje il sut. Un sec che no si viodeve da agns, ma graziis ai consorziis di bonifiche e ai sistemis di irigazions, i dams in agricolture a saran limitâts. Di chê altre bande dal Mont in Argjentine son i mês da la Sierade e [...]
Posted on on Aprile 12th, 2012 in
2012, Articoli, Avrîl, Furlans tal Mont |
No Comments »
Tarcisio Fabris, 80 agns puartâts benon, al è a stâ a Milan e ae fin dal 2011 al à vût la grande sodisfazion di vinci l’Ambrogino d’oro, il ricognossiment plui impuartant de citât di Milan pe ativitât che al davuelç a pro de citadinance. Aromai di agnorums al tire sù cetancj fruts te societât OSG [...]
Posted on on Febbraio 15th, 2012 in
2012, Articoli, Furlans tal Mont, Zenâr-Fevrâr |
No Comments »
O pensìn che no coventin peraulis par comentâ la ultime cuviertine dal periodic di “Ente Friuli nel Mondo”, la associazion che si svante di jessi il pont di riferiment de furlanetât tal mont.
Il mês passât lis declarazions di Pietro Pittaro, che a une agjenzie di stampe che la lenghe furlane no coventave pal censiment (cjalait [...]
Posted on on Dicembre 16th, 2011 in
2011, Articoli, Dicembar, Furlans tal Mont |
No Comments »
O sierìn cun Dicembar il prin an de rubriche fisse dedicade al Friûl fûr dal Friûl. Ta chescj 11 numars o vin cirût cun scletece di stiçâ il dibatit e di frontâ, cence condizionaments, la galassie complesse de emigrazion, che e va plui in là dal tradizionâl associazionisim, pontant plancut plancut a proponisi midiant de [...]
Posted on on Dicembre 16th, 2011 in
2011, Articoli, Dicembar, Furlans tal Mont |
No Comments »
Pal President di “Ente Friuli nel Mondo” lis lenghis minoritariis no coventin
Intant che si preparave a fâ lis valîs pe cunvigne dai zovins furlans in Nord Americhe che si è davuelt in Canadà, ai 12 di Otubar une notizie de agjenzie stampe Adrkronos e à vût come protagonist, magari cussì no, Pieri Pittaro, president di [...]
Posted on on Novembre 9th, 2011 in
2011, Articoli, Furlans tal Mont, Novembar |
No Comments »
Lauree honoris causa a Mario Collavino di Muris di Ruvign
1776 pîts de Freedom Tower (la Tor de Libertât), 1776 l’an de Indipendence dai Stâts Unîts e 1077 l’an di fondazion de Patrie dal Friûl. Ce leam àno chescj trê numars? Un leam fuart tant che il ciment armât che il siôr Mario Collavino e i [...]
Posted on on Novembre 9th, 2011 in
2011, Articoli, Furlans tal Mont, Novembar |
No Comments »
Tra i zovins furlans dal Canadà, dai Stâts Unîts e in Patrie al è fuart il desideri di sentâsi di gnûf ducj tor di un grant fogolâr dulà che la tradizion si spose cu lis tecnologjiis.
A Toronto dai 21 ai 23 di Otubar si è davuelt il prin radun dai zovins furlans dal Nord Americhe, [...]
Posted on on Novembre 9th, 2011 in
2011, Articoli, Furlans tal Mont, Novembar |
No Comments »
O soi Danilo Vezzio, il dean dal Fogolâr Furlan di Lyon, la vecje capitâl des Galiis. O volevi puartâ il nestri coment sul editoriâl di Dree Valcic ”Jù lis mans dai nestris emigrants”.
Ma prin o volarès ringraciâ La Patrie dal Friûl pe cualitât di chest sfuei: i articui a son pertinents, pençs, plens di sintiment [...]
Posted on on Ottobre 13th, 2011 in
2011, Articoli, Furlans tal Mont, Otubar |
No Comments »
Ai 16 di Avost il balet di “Danzas Italianas Alegrîe” di Colonia Caroya, in Argjentine, al è rivât pe seconde volte in Friûl dopo di 17 agns de prime visite. Ma la emozion e je stade compagne che intal 1994, parcè che la plui part di zovins dal balet e jere la prime volte che [...]
Posted on on Ottobre 13th, 2011 in
2011, Articoli, Furlans tal Mont, Otubar |
No Comments »
«Cjatâsi a miârs di km dal Friûl, cun 7 oris di fûs orari rispiet a cjase e jessi sentâts in taule cuntune siore dissendente di chei furlans partît tra la fin dal 800 e i prins dal 900 pe costruzion de Transiberiane e sintîle a fevelâ rus e furlan e je stade une emozion uniche» [...]
Posted on on Ottobre 13th, 2011 in
2011, Articoli, Furlans tal Mont, Novembar |
No Comments »


text:
VIERTIDURE – L’Udin no si discut
Interviste a Massimo Giacomini
L’alenadôr dal miracul, chel che al rivà a puartâ l’Udin de serie C1 ae serie A in dome dôs stagjons (1977 - 1979), al à simpri chê cjavelade e simpri chel tai (un grum stîl Seventies). Dome il colôr al è deventât, naturalmentri, plui di arint. Massimo Giacomini, classe 1939, al è vuê cognossût pal so “coment tecnic” aes partidis di Di Natale e compagns, coment che al presente tes trasmissions di Telefriuli. Ma no covente jessi apassionâts di balon par savê che daûr dal om al è un curriculum sportîf començât prime come zuiadôr tal 1957, in maie blancje nere, lât indenant tant che alenadôr e finît come dirigjent Figc. Il microfon lu cjapà pe prime volte in man tai mondiâi dal 1986 par Tmc, insediant chel che al jere un teritori a ûs monocratic de Rai. Lu intervistìn propit cuant che sui gjornâi e ven pandude la gnove che in Spagne, la finâl de “Copa del Rey” e viôt sul cjamp catalans cuintri bascs: Barcelone vs Athletic Bilbao.
Mister Giacomini, curiose no mo cheste finâl?
A son dôs regjons che a àn une legjislazion particolâr che ur conferìs un grum di autonomie. E il discors de autonomie al è interessant e di scandaiâ. Ancje se o pensi che al à di restâ il fat di jessi dentri di un sisteme plui grant.
In tancj, chi di nô, si insumiin un stampon catalan, pal Friûl.
Ma jo no fevelarès di model di espuartâ chi di nô. La autonomie e à di nassi in maniere spontanie e e à sens se al è un coinvolziment di un grant numar di personis. E alore al pues jessi un valôr par il teritori.
Lui fevelial par furlan?
Sì, ancje se no benissim. Di frut lu fevelavi di plui, po dopo lu ai un pôc pierdût, zirant pe Italie. No soi un espert e no rivarès a sostignî un discors lunc cence colâ in cualchi italianisim.
Ce rapuarts aial cu l’Udin di vuê?
L’Udin al è la mê scuadre. Li o ai zuiât, alenât. No ‘nt pari altris. O ai rapuarts soredut cui zuiadôrs Handanovic e Di Natale. Cu la societât, in passât o ai vût cualchi divergjence, ma superade. Vuê i rapuarts a son otims, no mi à mai fat mancjâ un puest in tribune e se o vevi cualchi esigjence particolâr mi è simpri vignude incuintri. Nuie ce lamentâsi.
E cui tifôs?
Ju considerin tra i plui educâts e pacifics dal Campionât. E duncje a mertin di jessi tratâts ben. Come dutis lis personis che a van al stadi e a àn un compuartament coret.
Cemût si podaressial definî il leam tra la scuadre e il so teritori?
L’Udin al è rapresentatîf di dut un teritori, di dut il Friûl storic: di fat ancje a Gurize a son clubs e tifôs che a van al stadi. L’Udin al è alc che “no si discut”. Int braurose dai sucès che soredut tai ultins agns a son stâts tirâts sù.
Al è un alc che ju da dongje in bloc tor de lôr scuadre. Un câs diviers che in altris regjons, dulà che i tifôs si sparnicin fra plui societâts di balon. Chi al è propit un atacament.
O vin tantissims clubs ancje ator pal mont. Une mape complete publicate sul sît udineseclub.net ju mostre a Cipro, in Israêl, in Canadà. No isal forsit che cheste scuadre e rapresenti une tiere, un popul?
Ma, jo lu cjati un discors avonde leât ae cuistion de emigrazion. In Australie o ai cjatât ancje altris clubs di tifôs, par esempli de triestine. Il furlan al à in plui i “Fogolârs” e il fat di dâsi dongje par viodi une partide di balon al è un fatôr di agregazion fuart e di identitât. Alore, mi sint ancjemò plui furlan, tignint pe Udinese.
Aial nostalgjie dal cjamp di zûc?
O ai abdicât tant che alenadôr plui di cuindis agns fa!
Isal plui divertent alenâ o contâ il balon par television?
Al è plui rilassant e facil fâ il coment tecnic de partide. Seguî une scuadre sul cjamp di zûc, direzile, al da plui sodisfazion, ma la component dal stress e je plui alte. Plui divertente la television, che e da mancul sodisfazions ma almancul un al è plui seren intant che si gjolt la partide.
Cuant che al comentave dal stadi Friûl al à vût dongje Giorgia Bortolossi e po Francesca Spangaro. Cui jerie la plui brave?
Ah, no! No fâs classifichis. Jo o doi i vôts ai zuiadôrs, o scrîf lis mês pagjelis dome su chescj. E su nissun altri. Ma i garantìs che a son dutis dôs cetant bravis e preparadis. ■
OSCAR PUNTEL


text:
venerdì 23 aprile 2010
Sul mont di Talm
lunedì 20 aprile 2009
Grave, Carso, Cuei: storis di vuere, di mangjà e di bevi
"Ievin tôr vot e vjodin il timp"
Lis speris da lis oris e dai minus si corin davour tal rein di Morfeo fintramai ...
"Come esie?"
"Mmmh... veladin... un pôc bluette viers i Musi..."
I jevi e voi four in zardin, i cjali bande di nord “Bluette? Scûr!!!”
Intan che i mangjn mi ven tal cjaf il Craso ca mi ere plasût qualche an fa, in t'un marcialonga a Selz, donje Redipuglie. La vastitât dal Čhars lisuntin, lis “farcadiccis” che tant i plasin a Nadia., il terrano ca no mi displâs a mi.
Rivin a la svelte a Ronchi e cjapin la strada che, scjavazzant il plan e puarte a Doberdò. I lassin la machine donje une sbare e i cjapin une strade marcade dal Cai.
I lin indenânt per cheste plane, dolà che il verticâl a no l'è: barač, sterps,somac e pieris. Pieris ca si imberdein cul ciment das trinceis.
Feridis da la tiare ca nus visin di chei oribii ains di inizi nûf cent, quant che la tiere rosse dal Čhars a si messedave cul sanc di fradis muars cun intor diviersis divisis. Timps lontans, e dopo quasi un secul ci si cjate a cjaminà par chest puest, curiôs di savè come ca vivevin chei oms in trincee, cun la fam e i pedoi, a un tîr di sclope dal mâr.
Tornin a cjapà la machine e lin indenat fin la doline dai bersaglieirs. Sôt di une ploute dispetose i lin par i trois sgarfas ta la piere e i rivin ta la pâs da la doline. Novante e passe ains indavour cheste doline a ere un sigûr ripâr dal nemì, foru dal tîr dai mannlicher, e uè a rive ancjemo a trasmeti chel sens di pâs, al reste une filiade a ve iniment, uè come ieir, che di la dal ôr da la doline a ere un'altre vite o forsit la muart.
Ancjemò in machine, sot di un cîl ca nol sa ce fa, continuin a la viars Doberdo, e continuin il nestri gîr a tapis: cumò ven la volte di une piche! Cjaminin dilunc une trincee in ciment, e scjavacin la plane viers i 117 metros dal Mont Sei Busi.
La ploe a ven jù fine intant che i rivin a Doberdà e continuin il nestri là viers Gurize e i Cuei. Dopo seisi fermâs a gustà bande Caprive polentute cun gorgonzola e nolis, bistecute di angus, erbis di prât cun ueli e ai.. e un bon merlot!!) i lin a torseon pai Cuei, tra vignai e colisei, fermansi a fermà cun t'une foto qualchi biele vedude, sot il cîl grîs di cheste domenie.
E comunque a l'è ancje vegnût four un passaç di boulder
lunedì 6 aprile 2009
Cun permesso..
Dopo, silensio, dut al ven dismenteât par un moment.
I ientri te sale: Lui al lej il gjornâl.
Sul caminet un quadri in lèn al mostre la Tôr Triest, e al fâs companie al trofeo di un cjamoç e di un cjavriûl.
Su la vetrine in bande afasin mostre di se il Pelmo d’Aur e il Cardo d’Aur, madais dal Coni e gagliardès.
Su la paret davour di Lui un quadri da lis Grandes Jorasses e in bande il trofeo di un stambec famôs: chel de spedizion dal ’58 al Gasherbrum IV.
Cirînt di no impapinami mi ven four un “Mandi, cemût vadie?” “Ben, ben”.
A tachin cussi un par da lis oris plui bielis de me vite.
Passin il timp cjacarànt di no, di montagnis e scaladis di Ricardo, intant che nus ten di voli.
Son vegnudis mancul lis gjambis e il sinti, ma il cjâf e la fuarce tes mans son ancjemo ches. E a fâs impressione pansà che an d’à cent ains.
Il timp al svole e a ven ore di la. Saludin Ricardo e Marta e lin four. Il timp al pâr viargisi.
Un bon augurio par il doman in Grigne


text:
A
Il A(a) al è il prin segn dal alfabet furlan e de plui part dai alfabets latins. Par furlan si cjate sei la a normâl che tes formis acentadis di à e â.
[cambie] Storie dal A
[cambie] Evoluzion
Ancjemò vuê intal alfabet arap e in chel ebraic la prime letare si clame rispetivamentri alif e aleph.
[cambie] Altris significâts dal A
[cambie] Fisiche
- A al rapresente il numar di masse dai atoms
- Å al è il simbul dal Ångström, unitât di misure de lungjece des ondis
[cambie] Linguistiche
- Par grêc, il a- al è un prefìs privatîf
[cambie] Medisine
- A al è un dai grups sanghins dal om
[cambie] Musiche
- A al è la note musicâl la pe notazion doprade tai pai di lenghe inglese o todescje
[cambie] Traspuarts
- A al è la plache automobilistiche de Austrie
[cambie] Unitâts di misure
- Tal sisteme internazionâl (SI) al è il simbul di Ampere, la unitât di misure de corint eletriche
[cambie] Altris
- Un A cun ator un cercli al è un simbul anarchist


text:
Letare ai Filipets
Letare ai Filipets
La congregazion dai Filipets e jere stade tirade sù inte citât di Filippi in Macedonie dal apuestul Pauli intal so secont viaç missionari ator il 50 d.C.
Leint il contest da letare si po capî che e po sei stade scrite viers il 59 o 60 d.C. a Rome.
La congregazion dai Filipets a veve mostrât grant amôr e rivuart par Pauli.
Mentri lui a si cjatave a Tessaloniche, la congregazion i veve mandât dai jutoris materiâi.
Ancje ai fradis di Jerusalem , cuant che si cjatarin in stretece, lôr, cundut che a fossin puars, a forin pronts a contribuî.
Pauli al à preseât une vore la lôr gjenerositât e par chest ju segnâ come esempli a chei altris.
Contignût
Pauli al ringrazie il Signôr par il contribût che i Filipets a dan pe difusion de buine gnove e ju laude calorosementri pe lôr gjenerositât.
Ur spieghe che la so presonie, nonostant dut, e à servît a favorî il progrès de predicazion.
Ur dâ boiins esemplis e conseis rivuart al lôr compuartâsi come: vê la ment dal Crist jessint umii e no jessint egoist. Jessi impontabii e risplendi come iluminadôrs in mieç a un mont arcibolic.
Il cristian al confide intal Crist e no inte circoncision cjarnâl.
No confidâ intai recuisîts cjarnâi, lui ju considerave come tancj scartins.
Utilitât
Nus incoragje a manifestâ, come i Filipets, gjenerositât, dâ jutori ai fradis cuant che a son inte bisugne, difindi e puartâ indenant la buine gnove.
Nus consee di rivolzi la ment a lis robis di serie considerazion.
O vin di deventâ imitadôrs di Pauli jessint autosuficients in ogni circostance e mostrant tenar afiet ai fradis.